Pristupanje EU će ići planiranom dinamikom | EUME\nNaslovnica Press info Press Pregovori o pristupanju Pristupanje EU će ići planiranom dinamikom\nPristupanje EU će ići planiranom dinamikom\nČlanstvo Crne Gore u NATO znatno će unaprijediti poziciju koju država ima pred evropskim partnerima, ocijenio je nacionalni koordinator za Evropsku uniju, Aleksandar Andrija Pejović, navodeći da će, bez obzira na aktuelna dešavanja, pristupanje EU teći planiranom dinamikom.\nOn je kazao da će prijem u NATO biti potvrda da je Crna Gora kvalitetno sprovela potrebne reforme, posebno u oblasti vladavine prava koja je zajednički imenitelj dva integracijska procesa.\n„To će značiti da smo na polju pravosuđa, temeljnih prava, borbe protiv korupcije i organizovanog kriminala koji su od suštinskog značaja za naš evropski put, napravili značajne pomake i da je to prepoznato i vrednovano od članica Alijanse“, rekao je Pejović agenciji MINA.\nOn je ocijenio da će članstvo u NATO dodatno osnažiti ugled Crne Gore u svijetu i poboljšati perspektive za strana ulaganja što će se pozitivno odraziti na ekonomski napredak države.\n„Ne treba zaboraviti da je najveći broj članica Alijanse, dio i EU i sigurno će naše punopravno učešće znatno doprinijeti poziciji koju imamo pred evropskim partnerima“, ocijenio je Pejović.\nOn smatra da će se pozitivne reperkusije članstva u NATO-u osjetiti i na proces evropske integracije.\n„Međutim, svjesni smo da nas na tom polju očekuje nastavak rada u 33 pregovaračka poglavlja. Koliko brzo će proces teći zavisiće od naših unutrašnjih kapaciteta da sprovodimo preuzete obaveze. Imajući u vidu dosadašnji tempo, ali i planove za naredni period, ne sumnjam da će rezultati biti dobri“, istakao je Pejović.\nOn je dodao da je proces evropske integracije uvijek u fokusu rada Vlade, jer je to strateški vanjskopolitički cilj države.\n„U prilog tome govore i rezultati koje smo postigli u pristupnim pregovorima. Uspjeh koji se ogleda u 24 otvorena poglavlja, od kojih su dva privremeno zatvorena, ne bi bio moguć bez snažne odlučnosti Vlade da sprovede potrebne reforme“, ocijenio je Pejović.\nProces evropske integracije, kako je pojasnio, nije nešto što je u vezi samo sa komunikacijom s EU i približavanjem članstvu.\n„On je više od toga, jer su reforme koje na tom putu sprovodimo naša unutrašnja potreba i nešto što smo prepoznali kao domaći zadatak svih institucija i cijelog društva“, kazao je Pejović.\nPrema njegovim riječima, sva ministarstva i ostali organi državne uprave prethodne četiri godine vrijedno su radili na pripremi zakona i podzakonskih akata, donošenju strategija i akcionih planova, uspostavljanju novih institucija i jačanju administrativnih kapaciteta.\nPejović je podsjetio i da je pregovaračka struktura u tom periodu održala 63 sastanka skrininga, pet sjednica Savjeta za vladavinu prava, 12 sjednica kolegijuma za pregovore, 18 sastanaka Pregovaračke grupe, više od 500 sastanaka radnih grupa, kao i više od dvije hiljade koordinativnih sastanaka u podgrupama.\n„Dakle, proces pristupanja se odvija u skladu s planovima i dinamikom koju je Vlada, koja vodi pristupne pregovore, definisala u dogovoru s Evropskom komisijom. Siguran sam da će tako biti i u narednom periodu bez obzira na buduću situaciju s Velikom Britanijom odnosno završetak procesa učlanjenja Crne Gore u NATO“, rekao je Pejović.\nOn je, upitan da li postoji bojazan za porast euroskepticizma kod građana Crne Gore nakon izvjesnog izlaska Velike Britanije iz EU, rekao da građani Crne Gore prate dešavanja u EU.\nPejović je dodao da ni najnovija kriza izazvana odlukom Velike Britanije na referendumu nije ostala neprimijećena. „Međutim, mislim da ona neće bitno uticati na stavove i opredjeljenje crnogorskih građana“.\n„Imajući u vidu da najveći broj crnogorskih građana, preko 70 odsto, smatra da će proces pristupanja dovesti do intenziviranja i kvalitetnog sprovođenja unutrašnjih reformi neophodnih za njihov bolji život, ne očekujem da će broj onih koji ne vjeruju u EU značajno porasti u narednom periodu“, istakao je Pejović.\nOn je podsjetio da, prema istraživanjima mišljenja javnosti, u Crnoj Gori postoji stabilna, gotovo dvotrećinska podrška članstvu u EU.\nKako je dodao, procenat potencijalnih euroskeptika je stabilan i kreće se između 15 i 25 odsto populacije.\n„Iako euroskepticizam još ne postoji kao formulisana i organizovana ideja u Crnoj Gori, svakako mislim da je dobro imati drugu stranu i otvoriti teren za razmjenu mišljenja i argumenata. To obogaćuje javni diskurs i doprinosi kvalitetnijem sprovođenju javnih politika“, smatra Pejović.\nOn je istakao da Ministarstvo vanjskih poslova i evropskih integracija, zajedno s partnerima iz organa državne uprave i civilnog društva u posljednje dvije godine, stalno i temeljito radi na informisanju javnosti kada je u pitanju proces pristupanja EU.\nNa pitanje kakvu strukturu u parlamentu očekuje nakon izbora po pitanju euroskeptičnih i proevropskih partija, Pejović je podsjetio da se u aktuelnom sazivu Skupštine, sve političke partije u svojim programima zalažu za pristupanje EU.\nOn je pojasnio da postoje razlike u sagledavanju prioriteta, kao i dinamike i načina sprovođenja reformi.\n„Međutim, ono oko čega smo svi saglasni je da u pristupanju EU vidimo šansu za politički, ekonomski i ukupni društveni napredak Crne Gore“, kazao je Pejović.\nOn je naveo da su se lideri 27 država članica, nakon odluke građana Velike Britanije da istupe iz članstva u EU, saglasili da je potrebno osnažiti jedinstvo i očuvati tekovine i vrijednosti Unije.\n„Mi na Balkanu smo, poučeni lekcijama iz ne tako davne prošlosti, shvatili da je članstvo u EU najbolji put za oporavak i napredak svih država regiona“, dodao je Pejović.\nU posljednje vrijeme se, kako je rekao, sve više čuju glasovi iz nekih političkih partija koji su negativni u odnosu na Uniju, i smatraju da je dobro da je Velika Britanija izabrala da izađe iz EU.\n„Vidjećemo kako će se stvari razvijati u narednih nekoliko mjeseci, odnosno da li će partije iz kojih ovi glasovi dolaze zaista promijeniti svoje stranačke programe i odrediti se i zvanično negativno prema EU“, poručio je Pejović.


Obećavamo bolje igre i veće zalaganje u narednim utakmicama – FK Željezničar\nObećavamo bolje igre i veće zalaganje u narednim utakmicama\nUpravni odbor FK Željezničar je analizirao učinak ekipe u prvih šest kola prvenstva te donio zaključak da nije zadovoljan dosadašnjim rezultatima, a pogotovo posljednjim porazom u Zenici od ekipe Mladosti iz Doboj Kaknja. Slijedom ovakvih igara i postignutih rezultata, stručni štab i igrači će biti adekvatno sankcionisani, a u narednim mečevima se nameće imperativ pobjede.\nU zajedničkom obraćanju Upravnom odboru te svim navijačima Fudbalskog kluba Željezničar, igrači su izrazili žaljenje zbog loših rezultata te obećali bolje nastupe u narednim utakmicama.\n– Izvinjavamo se svima kojima je plava boja u srcu zbog prikazane igre i zalaganja na utakmici sa ekipom Mladosti. Svjesni smo da igra i zalaganje nisu bili na nivou koji dolikuje Fudbalskom klubu Željezničar. Ovom prilikom se posebno zahvaljujemo našim vjernim navijačima koji su na posljednjoj utakmici bili bolji dio našeg Želje i obećavamo da ćemo im se za bezrezervnu podršku zahvaliti na terenu u narednim utakmicama, istakao je u ime igrača kapiten ekipe, Marijan Antolović.\nBez obzira na loše rezultate u prvih šest kola prvenstva, cilj Fudbalskog kluba Željezničar ostaje isti, a to je borba za titulu prvaka Bosne i Hercegovine uz pomoć naših vjernih navijača.


NEMA MESTA NESPOKOJSTVU: Srbija najbezbednija u Evropi, želimo još bolje rezultate! • HAPPYTV.RS\nNEMA MESTA NESPOKOJSTVU: Srbija najbezbednija u Evropi, želimo još bolje rezultate!\nSrbija je najbezbednija zemlja u Evropi, ali trudićemo da ostvarimo još bolje rezultate na tom polju, rekao je predsednik Srbije Aleksandar Vučić na pitanje novinara kako komentariše pisanje medija da je broj krivičnih dela i ubistava u zemlji u porastu.\nKako kaže, najlošija u tom pogledu je bila 2001. godina kada je bilo 215 ubistava, 2009. godine je bilo 142 ubistva, dok je najbolja 2107. godina sa 72 ubistva. Kako je rekao, ove godine je bilo 103 ubistva. Podaci pokazuju da je broj ubistava za 30 odsto niži nego pre nekoliko godina, a za 45 odsto je manji u odnosu na 2001. godinu.


RTS :: Joksimović: Vladavina prava u srcu pridruživanja i reformi\nPolitika Joksimović: Vladavina prava u srcu pridruživanja i reformi\nJoksimović: Vladavina prava u srcu pridruživanja i reformi\nutorak, 12. jun 2018, 12:28 -> 18:41\nMinistar za evropske integarcija Jadranka Joksimović izjavila je na konferenciji, na kojoj su analizirani rezultati postignuti u protekle dve godine, u okviru programa "Horizontal fasiliti" za Zapadni Balkan i Tursku, da i kada se na kraju procesa evrointegracija zatvore poglavlja 23 i 24 reforme u oblasti vladavine prava ne prestaju.\n"To je ono na šta smo se obavezali građanima - da će pravda biti dostupnija, da će država biti pravednija, da će se transparentnije trošiti novac iz budžeta, da ćemo se boriti protiv korupcije i organizovanog kriminala i da ćemo biti država koja garantuje sva prava, čiji je najbolji promoter Savet Evrope kao jedan od najstarijih i najvažnijih evropskih organizacija", rekla je Joksimović.\nUkazala da je Srbija, kao kandidat za članstvo u EU, veoma zainteresovano prati šta se dešava i samoj EU i na koji način EU brani tekovine vladavine prava, jer ono što je suština vladavine prava su isti standardi i jednaki kriterijumi.\nOna je navela da je ova konferencija važan događaj kojiim je obeležena zajednička saradnja delegacije Evropke komisije, Saveta Evrope u Beogradu i Vlade Srbije, te da ovaj program podrazumeva podršku reformama u oblasti vladavine prava, kao i ono što je suština reformskih procesa i što je u suštini evropskih integracija.\n"To je napredak u oblasti vladavine prava, što znači i borba protiv korupcije i borba protiv organizovanog kriminala i ekonomskog kriminala, zaštita ljudskih i manjinskih prava, reforma pravosuđa kao važan preduslov ukupnog pravičnijeg i pravednijeg društva. Mi smo kao zemlja kandidat u procesu pridruživanja bili prva zemlja na kojoj je primenjen novi model pregovora, a to je da se među prvima otvaraju poglavlja 23 i 24, koja definišu reforme upravo u ovim oblastima koja sam navela i da se ta poglavlja poslednja zatvaraju", navela je.\nJoksimović je podsetila da je Srbija otvorila ta dva poglavlja otvorila u julu 2015. godine i navela da se sada kroz akcione planove meri koji koraci od predviđenih su preduzeti u tim oblastima.\nKako je navela, u odnosu na poslednji izveštaj o napretku Srbije, države članice su ocenile da je bilo dovoljno napretka, kao i da moze da se ide u otvaranje novih pregovaračkih poglavlja za koja je Srbija spremna.\nKazala je da očekuje da na Međuvladinoj konferenciji 25. juna u Luksemburgu Srbija otvoriti još dva poglavlja, 33 - budžetske i finansijske odredbe i 13 koje se tiče ribarstva.\n"Mislim da je važno što smo pokrenuli, na inicijativu predsednika Aleksandra Vučića, proces pripreme nacrta medijske strategije, s obzirom da neka od udruženja nisu bila do kraja zadovoljna. Politička volja postoji, različiti interesi su ukršteni, što je legitimno, ali inkluzivan pristup i učešće svih na kraju će doneti dobar rezultat i u ovoj oblasti", kazala je Joksimović.\n"Oko 20. juna bismo trebali da dobijemo odgovor da li su ti amandmani u skladu sa najboljim praksama i standardima, ne samo u EU, već i šire i nakon toga krećemo u dalju debatu i verujem da ćemo ovog puta sprovesti pravosudne reforme koje će biti održive za razliku od ranijih vremena", kazala je Joksimović.\nŠef Delegacije EU Sem Fabrici kazao je da je u procesu pristupanja EU oblast vladavine prava veoma važna za Srbiju, te da EU podržava Srbiju u sprovođenju reformama u ovoj važnoj oblasti.\n"Verujemo da je vladavina prava nešto što je važno za evropske integracije Srbije, ali i da će njima beneficije dobiti i građani Srbije, jer će biti bolje zaštićeni, imati bolji pristup pravdi, manje diskriminacije i više borbe protiv korupcije", kazao je Fabrici.\nProgram "Horizontal fasiliti" traje tri godine, od 2016. do 2019. godine, a u fokusu projekta su sprovođenje pravde, subijanje korupcije, privrednog i organizovanog kriminala, sprečavanje diskriminacije i zaštita prava osetljivih grupa.


Jedan od ranijih susreta Eštona Kartera i Hajdera al-Abadija u Bagdadu\nPosle sastanka sa američkim sekretarom za odbranu Eštonom Karterom, premijer Iraka Hajder al-Abadi odbio je ponuduTurske da učestvuje u bici za preuzimanje kontrole nad Mosulom od Islamske države.\nAbadi je istakao da će iračke, kurdske i ostale lokalne snage biti dovoljne da bez problema oslobode Mosul i ostatak teritorije, dodajući da će zvanični Bagdad, ukoliko bude potrebno, “pomoć zatražiti od Turske i ostalih zemalja u regionu".\nKarter je tokom svoje treće posete Bagdadu ove godine rekao da je pitanje uloge Turske u ofanzivi na Mosul teško i da mu je Abadi tokom sastanka rekao da je imao razgovore sa Turcima i da očekuje da će razgovarati još.\n"Irački suverenitet je ključni princip", rekao je Karter i dodao da je uloga SAD da sarađuje sa partnerima u koaliciji, da pokuša da reši takva pitanja i osigura da su svi fokusirani na borbu protiv Islamske države.\nKarterova nenajavljena poseta dešava se posle smrti američkog vojnika, koji je ubijen u regionu pre nekoliko dana.\nKarter se juče u Ankari sastao sa predsednikom Turske Redžepom Tajipom Erdoganom kako bi razgovarali o potrebi da se poveća saradnja između SAD i Turske u kampanji protiv islamske države, kako u Iraku, tako i u Siriji. Karter se takođe sastao sa drugim vodećim političarima i zvaničnicima ministarstva odbrane.\nU saopštenju Pentagona navodi se da su se američki i turski zvaničnici dogovorili da održavaju učestalu komunikaciju i blisku koordinaciju među članovima koalicije koja se bori protiv Islamske države, kako bi osigurali "trajni poraz" terorističke grupe.\nDok je Karter tokom nenajavljene posete Bagdadu razgovarao sa iračkim liderima i koalicionim komandantima, analizirajući operaciju za osvajanje Mosula, intenzivne borbe se nastavljaju u okolini drugog najvećeg iračkog grada. Zvaničnici smatraju da bi ofanziva u kojoj učestvuju desetine hiljada vojnika mogla da traje nedeljama, možda čak i mesecima.\nDiverzija Islamske države u Kirkuku\nInterno raseljeni priželjkuju što skoriji početak bitke za Mosul\nCivili iz Mosula beže pred ofanzivom\nDrugi dan ofanzive na Mosul, palo desetak sela


Tople probe kao utešna Vesićeva nagrada Beograđanima - NOVA stranka\n07.05.2019 Press služba Beograd, Goran Vesić, grejanje, Naslovna 0\nIako većina Beograđana grejanje, putem Infostana, plaća tokom cele godine, poslednje nedelje bukvalno smo se smrzavali u svojim domovima, dok brojni apeli nisu mnogo dotakli gradsku upravu.\nTako su večiti zamenik Goran Vesić i njegova ekipa rešili da se baš sada strogo drže propisa, po kojem je grejna sezona okončana 3. maja, iako ih vremenski uslovi napolju demantuju, dok s druge strane širom prestonice krše zakone na svakom koraku. Tek danas, preduzeće Beo elektrana setilo se da hladni radijatori više ne mogu da se podnesu, pa su rešili da "uteše" Beograđane - proglasili su početak toplih probi. Tople probe, ipak, niti predstavljaju grejanje u punom kapacitetu, niti je moguće ograničiti ih samo na dva dana, kada dnevne, a posebno noćne temperature više podsećaju na poznu jesen, nego na pravo proleće.\nDa ne govorimo o tome što su se i toplih proba setili tek poslednjeg dana pred najavljeno otopljenje, dok su građani prethodnih dana ostavljeni da sami dogrevaju svoje stanove i kuće. Ovim je samo nastavljeno konstantno ponižavanje i vređanje meštana glavnog grada, koji se svakodnevno suočavaju sa katastrofalnim stanjem u javnom gradskom prevozu, rušenjem istorijskih spomenika, rupama na kolovozima, čak i obračunom naprednjaka sa svojim najvećim neprijateljem - prirodom, koju gaze još od masovne seče stabala na Kalemegdanu, a nedavno i u Ulici Kraljice Natalije, gde je takođe posečeno drveće.\nBeogradski odbor Nove stranke nastaviće da konstantno upozorava na goruće probleme u funkcionisanju prestonice, ali i da apeluje na sugrađane da se zajedno suprotstavimo aktuelnom režimu, koji nas je u ovakvo stanje i doveo, i konačno ga, demokratskim putem, pošaljemo u istoriju.\nPrevious article\tŽivković: Slobodna zona na mestu odakle i treba rušiti samozvanog predsednika Next article\tŽivić: Moramo podneti gusenice ako želimo slobodu


Prošle godine u ovo vreme dogodila su se dva stravična ubistva žena ispred centara za socijalni rad. Samo nekoliko dana pre njih počela je primena Zakona o sprečavanju nasilja u porodici. Istraživali smo da li smo se posle ova dva ubistva, ali i primene zakona osvestili kao društvo i počeli češće da prijavljujemo nasilje.\nSrpska javnost bila je potresena kada su prošle godine, u roku od nedelju dana, usred dana, ispred centara za socijalni rad na Novom Beogradu i Rakovici brutalno ubijene Olga Lovrić, Maja Đorđević i njen sin Mihailo (4). Ove žene i malenog dečaka ubili su bivši muževi/otac naočigled prolaznika jer nisu mogli da prihvate činjenicu da su ostavljeni. Nedugo posle njihovih smrti, dogodilo se još gotovo 30 ubistava žena, a nadležnim institucijama prijavljeno je čak 45.000 slučajeva nasilja u porodici. Ipak, prijavljivanje nasilja je nešto na čemu se mora još uvek raditi, kako sa žrtvama nasilja, tako i sa društvom u celini, jer kako navode za "Blic" u Ministarstvu pravde, podaci pokazuju da u većini slučajeva nasilja u porodici koji su okončani ubistvom, žrtva nikome nije prijavila nasilje, niti je iko drugi to učinio.\n- Upravo zbog toga je važno raditi na podizanju svesti i rušenju stereoptipa, osvestiti kod ljudi činjenicu da nasilje u porodici nije privatna stvar i da svi kao društvo ne smemo da ostanemo nemi na njega, jer samo prijavljivanjem nasilja možemo nekom spasiti život - navode u Ministarstvu pravde.\nSIGNAL NA ŽRTVI\nPrema njihovim rečima, rezultati pokazuju da se Zakon o sprečavanju nasilja u porodici koji je stupio na snagu 1. juna prošle godine primenjuje u velikom obimu. Za godinu dana primene zakona od strane suda je izrečeno 15.617 hitnih mera u trajanju od 30 dana, a od strane Grupa za koordinaciju i saradnju koje su se sastale čak 2.726 puta izrađena su 10.503 individualna plana zaštite i podrške žrtvama.\nUBICA DIVLJAO, A ONI PROCENILI DA MAJA NIJE UGROŽENA Još jedan bizaran izveštaj Centra za socijalni rad\n- Ovo su impresivni podaci, koji pokazuju da državni organi primenjuju zakon sa nultom tolerancijom. Međutim, u narednom periodu potrebno je podsticati veće učešće predstavnika zdravstvenih, obrazovnih i drugih nadležnih ustanova u cilju sprečavanja nasilja i prijavljivanju svakog saznanja za nasilje u porodici. Često su predstavnici ovih ustanova prvi koji mogu da primete da je u nekoj porodici došlo do narušavanja odnosa, da uvide najsitnije povrede na žrtvi, da uoče promenu u ponašanju kod dece i mladih i to pre nego što se žrtva obratila Centru za socijalni rad, policiji ili tužilaštvu za pomoć. Upravo o tome bi predstavnici ustanova trebalo da obaveste policiju ili tužilaštvo, jer to mogu biti signali nasilja u porodici ili neposredne opasnosti od njega. Upravo takvo, blagovremeno, prijavljivanje može sprečiti da do nasilja i dođe, a čak i do ubistva. Da bi se postigao takav stepen senzibilnosti kod predstavnika ovih ustanova, ali i kod stalnih članova Grupe za koordinaciju i saradnju, nužna je permanentna edukacija koja je jedini put rušenja predrasuda, kojima smo kao društvo opterećeni. Dakle, moramo kao društvo shvatiti da je za zločin, za nasilje isključivo odgovoran onaj koji nasilje vrši. Nasilje nema opravdanje - naglašavaju u Ministarstvu pravde.\nIzneti podaci o primeni Zakona o sprečavanju nasilja u porodici govore da zakon jeste shvaćen ozbiljno i da se primenjuje. Ipak, važno je napomenuti da ovaj zakon nije i ne sme da bude jedini instrument za borbu protiv nasilja u porodici.\n- Važno je koristiti i mere iz drugih zakona, krivičnog, porodičnog, pa i prekršajnog... Dakle, prijavljivanjem nasilja od strane svih, verovanjem žrtvi nasilja, dobrom procenom od strane profesionalaca i korišćenjem svih rešenja i mera koje su predviđene zakonima i protokolima, nasilje u porodici se može sprečiti i/ili zaustaviti - objašnjavaju u Ministarstvu.\nPrema rečima Verane Lacmanović iz Mreže žene protiv nasilja, žene i dalje izražavaju strah da prijave nasilnike jer misle da im niko neće pomoći i ozbiljno ih shvatiti.\nSUD MOGAO DA SPREČI TRAGEDIJU Olga Lovrić, koju je muž brutalno ubio, tražila da deca ne viđaju oca nasilnika, ali je taj ZAHTEV ODBIJEN\n- Ono što smo primetile jeste da od kada je stupio na snagu novi zakon, postoji sumnja da kada se izriču hitne mere one se pored nasilnika izriču i žrtvi. U poslednjih pola godine ubijeno je najmanje 20 žena, pitanje je koliki je taj broj zapravo, jer neki slučajevi i ne dospeju do medija. Neke od njih su prijavljivale nasilje, neke ne, ali činjenica je da žene kada vide da su žrtve nasilja ubijene misle da nemamo efikasni sistem, da ne može niko da im pomogne - objašnjava Lacmanovićeva.\nKako kaže, pored straha je i neinformisanost građana i to što veliki broj njih ne ume da prepozna nasilje.\n- Poenta je što prijatelji, poznanici prijave da se nad nekom ženom vrši nasilje, a ona to po dolasku policije počne da poriče, misle da će ispasti da lažu. Neki ljudi ne prijavljuju nasilje jer se i oni plaše nasilnika, jer on je tu u njihovoj blizini - kaže Lacmanovićeva.\nMihajlović: Mediji su "treći stub" borbe protiv nasilja nad ženama, želimo da sprečimo ono što se dešava svakodnevno\nUŽASNA STATISTIKA Svakih 10 dana bude UBIJENA jedna ŽENA, a svaka treća je žrtva fizičkog nasilja\nPrema njenim rečima, ono što ljudi treba da znaju jeste da mogu anonimno da podnesu prijavu za nasilje u porodici.\n- Niko nije u obavezi da daje ime i prezime policiji kada pozove da prijavi nasilje nad nekim. Međutim, često se desi da se traže podaci radi kasnijeg svedočenja u tužilaštvu - dodaje Lacmanovićeva.\nKako objašnjava Vedrana Lacmanović, tolerisanje nasilja u Srbiji je kulturološki problem. Naime, ljudi često osuđuju žene zbog njihovog načina oblačenja, ponašanja.\n- To je suptilna poruka kojom ljudi uče da tolerišu nasilje. Samim tim i žene su te koje ne prepoznaju nasilje, a i ne znaju svoja prava. Ljudi neguju kult nasilja, na proslavama se puca iz pištolja, a to je nešto što je u našoj kulturi - objašnjava Lacmanovićeva. Kako dodaje, ni porodica žrtve često nije izuzeta iz predrasuda.\n- Fenomen nasilja tako funkcioniše, ako se žena vrati nasilniku, ona će izgubiti svu podršku porodice - zaključuje ona.\nRAZMATRANO 17.000 SLUČAJEVA NASILJA Kuburović: Donete osuđujuće presude za nasilnike


Najbolji Hosting domena 2022 | HostAdvice\nUpdated on 15. januar 2022. 13.45\nNajbolji Hosting domena 2022\nKompanije koje pružaju namenski hosting nude najniže cene usluga registracije domena (uključujući velike promocije kao što je TLD od $0,99 ) koji su integrisani u deljene, VPS i namenske hosting planove. Mnogi deljeni Linux i Windows veb-hosting planovi uključuju besplatnu godišnju registraciju domena za vreme trajanja naloga. To u proseku štedi 10 do 15$ godišnje u odnosu na druge kompanije, zavisno o proširenju TLD-a.\nKorisnici veb-hostinga imaju mogućnost odabira između registracije domena kod iste hosting kompanije koja se koristi za veb-server ili usmeravanja domena na veb-host putem prilagođenih DNS podešavanja. To olakšava upravljanje većim brojem domena na jeftinim registarskim kompanijama i koristi hosting planove različitih provajdera usluga veb izdavaštva. Potražite neograničeni hosting domena sa cPanel ili Cloud serverskim platformama po najpovoljnijoj ceni kod provajdera usluga.\nTip hostinga Hosting domena\n34 Planovi za hosting\nPovraćaj novca 97 dana\n2,49 US$/ mo\n13Planovi za hosting\n2,29 US$/ mo\n27Planovi za hosting\n123…284 Sledeća stranica\n1 - 10 od 2836 kompanija za hostovanje\n1,75 US$/ Mesec\n0,99 US$/ Mesec\n3,47 US$/ Mesec


Parking sistemi obezbeđuju punu kontrolu nad parkinzima i garažama: obezbeđuju informacije o broju slobodnih i zauzetih mesta u realnom vremenu, kontrolišu sistem naplate, ubrzavaju protočnost vozila i poboljšavaju efikasnost iskorišćenja parkinga. Ovi sistemi olakšavaju proces parkiranja i povećavaju nivo bezbednosti vozila i ljudi na parkingu, čime podižu zadovoljstvo korisnika.\nKompletna rešenja za uspešno upravljanje parkinzima i garažama\nModerni parkinzi i garaže imaju više različitih komponenti, kao što su rampe, kapije, naplatne stanice, indikatori slobodnih mesta, table sa obaveštenjima za korisnike i upravljački softver. U zavisnosti od vrste i veličine objekta i specifičnih potreba, klijenti se mogu opredeliti za manuelne ili automatske parking sisteme. Našim klijentima pored instalacije parking sistema nudimo i njihovu punu integraciju sa drugim bezbednosnim sistemima.\nKorisnici parking sistema su hoteli, aerodromi, poslovni objekti, hipermarketi, javne garaže, tržni centri i svi ostali koji poseduju velike garaže i parking prostore. Koving objedinjuje sva rešenja za parking sisteme u jedinstven sistem, koji omogućava centralizovano lokalno ili udaljeno upravljanje, obezbeđujući optimalno iskorišćenje kapaciteta za parkiranje.


BOŠKO NIČIĆ: "Neki zloupotrebljavaju informacije od javnog značaja na najružniji način" - Glas Zaječara\nHome Politika BOŠKO NIČIĆ: „Neki zloupotrebljavaju informacije od javnog značaja na najružniji način“\nBOŠKO NIČIĆ: „Neki zloupotrebljavaju informacije od javnog značaja na najružniji način“\nDanašnju konferenciju za novinare gradonačelnik Ničić započeo je rečima da su neki zloupotrebili informacije od javnog značaja, koje se dobijaju, od kada je nova vlast formirana, bez ikakvih problema.\n„Neki zloupotrebljavaju informacije od javnog značaja na najružniji način, izvrćući činjenice, što nije novinarstvo, već spada u klasično lešinarstvo u informisanju“– istakao je Ničić i dodao:\n„Pravilno i tačno novinarstvo je posao medija“.\nNičić je dalje govorio o podatku dobijenom od poverenika za informacije u vrednosti od 8.775.000 dinara, koji je objavljen na nekim portalima, a reč je o novcu utrošenom prilikom vanrednih situacija koje su po njegovim rečima bile dve.\n„Kada neko krene sa pretpostavkama da je neko krao pare, i da je toliko potrošeno za izvoženje snega je sramno, jer nije tačno. Tačno je cifra, i to jeste greška ljudi koji su davali informaciju, jer je neko zatražio zbirnu informaciju, a tačno je da je taj novac raspodeljen na četiri firme i to GP ZORAN R DOO, ŠTRABAG DOO, LD VELIKA JASIKOVA, WILI KOP APTZR.\nZatim je gradonačelnik objasnio koliko je para dobila određena firma i šta je za taj novac radila.\n„Molim te koji sumnjaju da je neko krao, odmah podnesu krivične prijave tužilaštvu i policiji, pa neka oni utvrde da je neko lopov, a ne da bude ono kako „BEST“ nezvanično saznaje, zato što je Zaječaru dosta takvog izveštavanja“– rekao je Ničić i dodao:\n„To prelazi svaku granicu novinarstva i korektnosti. Svaka čast takvim novinarima, ali ja kažem, da ovde nema nikakve sumnje, ali ako neko smatra da ima elemenata neka odmah prijavi policiji i tužilaštvu“.\nNičić se zatim osvrnuo na kritike pojedinih portala da su ulice u gradu u očajnom stanju i istakao, da nije problem gradske uprave zato što na računu grada ima sredstava za uređenje ulica.\n„Mi para imamo ali jedina firma monopolista Štrabag, koja ima asfaltnu bazu, nije ili neće da upali asfaltnu bazu, već više od 15 dana. Mi ih molimo ali one neće. Ne isplati se njima da upale asfaltnu bazu dok ne ugovore više poslova, da ne bi opet bazu gasili“– istakao je Ničić i dodao:\n„Od danas je krenulo letnje održavanje puteva, ali zimskom masom, koja je dva puta skuplja od obične, zato što Strabag nije upalio svoju bazu. Firma GP ZORAN R DOO će bez nadoknade izvršti sanaciju i popravku svih rupa.“\nNa kraju Ničić je istakao da od danas kreće uređenje zelenih i cvetnih površina, zato što za uskrs dolaze dva investitora.\n„Oni žele da vide grad Zaječar, i lokacije gde treba da otvore fabrike i mi želimo da grad izgleda oprano, očišćeno, da oni vide da dolaze u lep i uređeni grad“- istakao je gradonačelnik Ničić“.\nPrethodni tekstRazgovor sa povodom: Pazi da te ne uhvate sa rukama u medu!\nNaredni tekstPOBRKANI LONČIĆI!!!


Praštalo: BiH je poput vulkana - Klix.ba\nBiH Praštalo: BiH je poput vulkana\nBosna i Hercegovina je poput vulkana koji može mirovati 1.000 godina, ali već sutra može eksplodirati. Ovu ocjenu je danas u Budvi iznio predsjednik Evropskog pokreta u BiH Predrag Praštalo, govoreći kao jedan od panelista drugog dana Kongresa Evropskog pokreta International koji se održava pod nazivom "Jačanje civilnog društva u zemljama kandidatima i potencijalnim kandidatima".\n"U svim zemljama regiona bilježi se napredak u procesu evropskih integracija, dok u BiH taj proces stagnira, prije svega zato što ne postoji politički konsenzus o procesu evropskih integracija kao vitalnom državnom interesu", kazao je on.\nPraštalo je upozorio da se BiH nalazi na prekretnici - ili disolucija ili integriranje u EU.\n"A disolucija nije moguća mirnim putem i bila bi uvod u novi rat u BiH, što bi se odrazilo na cijeli region, čime bi Balkan, umjesto regiona mira, prosperiteta i saradnje, ponovo postao region problem", ocijenio je.\nprije 23h 43m 152\nprije 10h 4m 18


Rat milijardi: Kina udarila na svog najvećeg bogataša - Sputnjik Srbija\n21:33 22 Januar 2021\nRat milijardi: Kina udarila na svog najvećeg bogataša\n© Tanjug / JORGE SILVA\n10:59 24.12.2020 (osveženo 11:05 24.12.2020) Preuzmite kraći link\nKina je udarila na svog najvećeg bogataša, kompanija „Alibaba“ koju vodi Džek Ma, najbogatiji Kinez „težak“ čak 65 milijardi dolara, pod istragom je zbog mogućeg monopolskog poslovanja.\nIstraga protiv „Alibabe“ započeta je nedugo pošto je blokiran pokušaj sestrinske kompanije „Ant grup“ da izađe na berzu.\nTo je jedan od prvih takvih poteza kineskih vlasti protiv giganta u internet trgovini, posle godina njegovog dramatičnog razvoja i zauzimanja tržišta.\nKako su naveli iz kineskih regulatornih tela, istražuje se da li je „Alibaba“ koristila monopolski položaj, primoravajući trgovce da prodaju na njenim platformama. Kineska Državna administracija za regulisanje tržišta saopštila je da je istraga pokrenuta posle više žalbi na poslovanje „Alibabe“. Iz te kompanije saopšteno je da će sarađivati u istrazi i da se poslovanje nastavlja uobičajeno.\nKako je objavila Sinhua, glavni razlog je to što postoji mogućnost da je „Alibaba“ ucenjivala trgovce da biraju samo jedan sajt na kom će ponuditi svoje proizvode i da ne mogu istovremeno da prodaju na „Alibabinim“ i platformama njenog konkurenta „Tensenta“.\nTakođe, kineska Centralna banka sprovodi istragu protiv „Ant grupe“, koja upravlja „Alipejem“, finansijskim delom konglomerata „Alibaba“, po pitanju zaštite potrošača i fer poslovanja, prenosi „Fajnenšel tajms“.\nSkot Ju, stručnjak iz advokatske kompanije Žong Lun, smatra da je to prvi potez Kine u sprečavanju domaćih internet kompanija da zloupotrebljavaju svoj dominantan položaj. Dodaje da bi „Alibaba“ mogla da bude kažnjena sa 10 odsto prihoda ukoliko bude utvrđeno monopolsko ponašanje.\nPravni stručnjaci veruju da država već ima dokaza za svoje tvrdnje, čim je istraga pokrenuta, rekao je za „Fajnenšel tajms“ Ju Đanhua iz advokatske kompanije DeBund iz Šangaja.\nPeking je, posle godina omogućavanja nesmetanog razvoja dve velike kompanije za trgovinu na internetu „Alibabe“ i rivalskog „Tensenta“, odlučio da promeni pristup, navodi „Fajnenšel tajms“, pozivajući se na tekstove kineskog „Pipl dejlija“.\nNedavno su kineske vlasti objavile prvi deo antimonopolskih pravila za internet sektor, za koje analitičari smatraju da najviše pogađaju upravo „Alibabu“. Nedugo pre toga, osnivač „Alibabe“ Džek Ma kritikovao je regulatorna tela i državne banke zbog strogih i zastarelih pravila, držeći govor u Šangaju pred velikim brojem državnih zvaničnika.\nNajbogatiji Kinez, vlasnik Alibabe zainteresovan za preuzimanje Svetog Stefana?\n„Eksplozija“ e-kupovine: Trgovci u problemima, virtuelni redovi predugački\nAlibaba, Džek Ma


Još uvek nema odobrene vakcine protiv korone za decu - Raskrikavanje\nIzvorni članak je objavljen 21.01.2021. (Kurir)\n21.01.2021. Milica Ljubičić Foto:Pixabay/Bao_5\n„DOBRA ZAŠTITA: Kineska vakcina je spas za decu ukoliko u Srbiju dođe novi soj korone!” objavio je Kurir pozivajući se na izjavu predsednika Vučića da je „Sinofarmova vakcina jedina koju mogu da prime i deca”. Predsednikove tvrdnje međutim nisu utemeljene. Iako postoje naznake da će ovu vakcinu uskoro moći da dobiju najmlađi - ispitivanja su u toku, a ona je za sada namenjena starijima od 18 godina.\nDa će kineska vakcina biti jedina u svetu koju će moći da dobiju deca starosti između tri i 17 godina, pozivajući se na izjavu predsednika Vučića, objavili su brojni mediji u Srbiji.\nTačno je da postoje naznake da će vakcinu kineskog Sinofarma moći da prime i deca od tri do 17 godina, ali vakcinacija dece još uvek nije odobrena jer su klinička ispitivanja i dalje u toku.\nPrema rečima direktora Sinofarma Liu Jingzhena, čiji intervju je pre nekoliko dana objavljen na sajtu ove kompanije, Sinofarmova vakcina protiv virusa korone je za sada namenjena samo za one koji imaju 18 i više godina.\n„Prvo smo radili klinička ispitivanja na starosnoj grupi od 18 do 59 godina, zatim za starije od 60, a tek onda za starosnu grupu od tri do 17 godina”, naveo je direktor Sinofarma dodajući da završavaju ispitivanja za grupu od tri do 17 godina starosti, te da „podaci o bezbednosti i imunogeničnosti pokazuju dobre rezultate”.\n„Očekuje se da će u budućnosti vakcinacijom biti obuhvaćene grupe starosti preko tri godine”, zaključio je on.\nDrugim rečima, ova vakcina i dalje nije odobrena za mlađe od 18 godina.\nOsim Sinofarma i drugi proizvođači vakcina započeli su ili su najavili da će započeti klinička ispitivanja o bezbednosti i efikasnosti vakcina za decu.\nKako piše CNBC, Fajzer je započeo klinička ispitivanja za decu starosti od 12 do 15 godina, a njome se ne mogu vakcinisati mlađi od 16 godina.\nModerna je rezultate ispitivanja efikasnosti vakcine za decu najavila za sredinu ove godine, dok je oksfordska AstraZeneka najavila da će uskoro početi testiranje svoje vakcine za decu od pet do 18 godina starosti.\nPored Sinofarmove vakcine, građani Srbije mogu birati između ruske Sputnjik V, vakcine američko-nemačke kompanije Fajzer i Biontek, oksfordove AstraZeneku ili američke Moderne.


Pred ikonom Svetog Save – RADIO TELEVIZIJA BOR\nBOR – U Muzičkoj školi Miodrag Vasiljević u Boru priređeno je Svetosavsko veče. Program pod nazivom „Pred ikonom Svetog Save“ organizovali su Centar za kulturu opštine Bor i borska pravoslavna crkva Svetog Đorđa. Svetosavsko veče, posvećeno prvom srpskom prosvetitelju, književniku i arhiepiskopu, uveličao je i episkop timočki Ilarion.\n„Ako pogledamo ovako nas ovde okupljene, ili kada se okupljamo na svetim bogosluženjima, možemo da se zapitamo: da li nas toliko malo ima pravoslavnih, ili kao pravoslavni ne poštujemo dovoljno Svetoga Savu? Ako mi kao pravoslavni želimo da ostanemo dostojni naslednici i potomci Svetoga Save, bolje bi nam bilo da se probudimo, da čujemo glas Božiji, glas crkve Hristove, glas crkve svetosavske. Da čujemo i pastire i učitelje, ali možda najpre da čujemo glas svoje savesti koji je najbolji budilnik u nama samima“, rekao je episkop timočki Ilarion.\nČast da održi besedu o Svetom Savi imao je starešina hrama Svetog velikomučenika Georgija u Boru, protojerej Milenko Bajić. Svetosavsko veče otvorio je hor Feniks intoniranjem „Himne Svetom Savi“, a u programu su učestvovali i polaznici etno radionice Ustanove Centar za kulturu.\nSvetosavsko veče, 27. januar 2017. (RTV Bor)\nTags: Bor, centar za kulturu opstine bor, crkva sveti dorde u boru, muzicka skola miodrag vasiljevic, svetosavska akademija\nPrevious Najviše mladih davalaca\nNext Savindan u Majdanpeku


Održano poslednje predavanje u okviru programa „Ledena tišina“\nU klubu Tribina mladih, u petak, 29.januara, u 18 časova održano je poslednje predavanje u okviru ovogodišnjeg programa „Ledena tišina“. Tema i naziv predavanja bili su „Mučeničko stradanje prote Svetozara Vlaškalića“.\nPrisutnima su se obratili Prečasni jerej otac Boško Marinkov, Visokoprečasni protojerej Branko Ćurčin, profesor Petar Đurđev direktor Arhiva grada Novog Sada, a u ime crkvene opštine Mošorin govorio je Ilija Mišljenović. Gospodin Risto Nestorović je pročitao svoju pesmu posvećenu kapetanu, heroju, Milovanu Đukariću.\nVeroučitelj Zoran Požarev, održao je uvodni govor, a zatim se prisutnima se obratio Visokoprečasni protojerej Branko Ćurčin:\n– Zahvalio bih se svima koji su došli i što svi zajedno čuvamo sećanje na naše stradale mučenike, u ovim danima kada ih se sećamo kroz čitav program „Ledena tišina“. Najveći zločin jeste zaboraviti zločin.\nProfesor Petar Đurđev je prisutne uputio u istorijske činjenice i događaje koji su predhodili raciji, ukratko je ispričao bogatu biografiju prote Vlaškalića.\n– Ovakvi zločini više nikada nigde ne smeju da se ponove. Zato ih moramo čuvati od zaborava – istakao je profesor Đurđev\n– U ime cele crkvene opštine Mošorin zahvaljujem se Kulturnom centru Novog Sada i svima onima kojis u pomogli realizaciji ovog predavanja i što zajedničkim snagama čuvamo od zaborava lik i delo prote Vlaškalića – rekao je gospodin Mišljenović


Obeležavanje 8. aprila, Svetskog dana Roma i Romkinja | podunavlje.info\nSMEDEREVO, 7. april 2019 – Povodom 8. aprila, Svetskog dana Roma i Romkinja, ovog ponedeljka će, u Plenumskoj sali Gradske uprave u Smederevu, biti održan okrugli sto na temu “Inkluzija Roma u gradu Smederevu”, saopšteno je portalu Podunavlje.info.\nOrganizatori su Udruženje Roma “21 Jelena” iz Vranova i Savez romskih NVO “Smederevski forum”, uz podršku Grada Smedereva.\nPored Slaviše Stošića, člana Gradskog veća, ujedno i predsednika Lokalnog saveta za poboljšanje položaja Roma u gradu Smederevu, koji će govoriti o rezultatima sprovođenja Lokalnog akcionog plana za poboljšanje položaja Roma u Smederevu, planirano je da na ovom skupu bude predstavljen Romacted program koji se pored Smedereva realizuje u još 10 gradova/opština u Srbiji. O ovom programu u Smederevu govoriće Bajram Murina, fasacilitator Romacted programa.\nRomacted je zajednički program Saveta Evrope i Evropske komisije koji ima za cilj da promoviše dobro upravljanje i osnaživanje romske zajednice na lokalnom nivou. Ovaj program usmeren je na izgradnju političke volje i održivih politika kroz angažovanje lokalnih vlasti u unapređenju demokratske javne uprave i osnaživanja romske zajednice.\nU okviru okruglog stola biće reči i o aktuelnim projektima koji se sprovode u Smederevu, a koji za cilj imaju poboljšanje položaja romske nacionalne manjine.\nSvetski dan Roma obeležava se 8. aprila kao jedan od najznačajnijih datuma u istoriji romskog naroda, koji je ustanovljen sa ciljem da se ukaže na njihov težak položaj. Dan Roma obeležava se u čast prvog Svetskog kongresa Roma, koji je održan 8. aprila 1971. godine u Londonu. Tada je, pored himne „Đelem, đelem“ ustanovljena i romska zastava sa točkom kao centralnim simbolom.\nKOVIN, 3. mart 2021 – Odbornici Skupštine opštine Kovin...


Nemcima penzija sve dalja i manja\nM. D.\t 23. avgusta 2016. 00:00\nTo što je na predlog Bundesbanke da se starosna granica za penzionisanje podigne na 69 godina portparol nemačke vlade Štefen Zajbert samo kratko rekao da „vlada stoji iza odlaska u penziju sa 67 godina”, ni u kom slučaju ne znači da Nemci ne bi trebalo da očekuju sve teži put do penzije. Naprotiv, i u samoj vladi kancelarke Angele Merkel postoje zagovornici kasnijeg penzionisanja, dok eminentni nemački ekonomski instituti procenjuju da bi prag za penzionisanje trebalo podići na čak 73 godine.\nCentralna banka Nemačke, koja uživa veliko poverenje u nemačkoj javnosti, prvi put je u mesečnom izveštaju istakla da bi vlada trebalo da razmotri povećanje starosne granice za penzionisanje na oko 69 godina do 2060. godine, kako bi se obezbedio opstanak penzijskog sistema koji je dodatno opterećen time što je stanovništvo Nemačke u proseku sve starije.\n„Da bi penzioni planovi odrazili dugoročne trendove, zvanične projekcije (penzionog sistema) trebalo bi da dosežu dalje od 2030. godine”, istaknuto je u izveštaju, čime je Bundesbanka iskritikovala nemačku vladu, koja je pre deset godina odlučila da starosnu granicu za penzionisanje postepeno do 2029. podigne sa 65 na 67 godina.\nSada nemački radnici odlaze u penziju kada navrše 65 godina i tri meseca života, čime Nemačka u odnosu na susednu Francusku ima viši prag za penzionisanje. Francuska vlada je nedavno starosnu granicu za penzionisanje podigla sa 60 na 62 godine za one koji su tokom čitavog radnog veka plaćali doprinose za penziono i socijalno osiguranje, dok je onima koji to nisu činili prag za penzionisanje 67 godina. Do 2060. životna dob za penzionisanje biće povećana u Danskoj na 72,5 godina, u Italiji na 70, a u Češkoj na 69,5 godina.\nDa može slično da se očekuje i u Nemačkoj svedoči i to da je sedamdesetčetvorogodišnji ministar finansija Volfgang Šojble nedavno pozvao da se prag za penzionisanje poveća na oko 70 godina. Ovaj uticajni demohrišćanin smatra da bi odlazak u penziju trebalo u glavama ljudi i zakonu formulisati „fleksibilnije”, umesto što se konkretno određuje starosna granica. Prema njegovom mišljenju, trebalo bi očekivanu starost i radni vek dovesti u gotovo automatsku zavisnost, što bi uzimajući u obzir činjenicu da Nemci sve duže žive značilo da bi sve duže i radili.\n„Moramo se pripremiti za demografski razvoj”, rekao je on, dodajući da se moraju svi troškovi za zdravstvenu negu, penzije i negu nemoćnih povezati sa činjenicom da će biti sve manje zaposlenih te da eksplozija troškova koja će nastupiti „ne sme biti tabu”.\nOvaj njegov predlog ne samo što je naišao na protivljenje sindikata, opozicije i socijaldemokrata sa kojima su demohrišćani u vladajućoj koaliciji, već su oštre reči stigle i iz samog demohrišćanskog bloka. Čini se pre svega zbog toga što u septembru u tri pokrajine slede izbori, a za godinu dana i savezni parlamentarni izbori, dok u Nemačkoj gotovo četvrtina građana prima penziju, što znači oko 20 miliona potencijalnih birača.\nIz opozicije su poručili Šojbleu da je lepo to što on već 26 godina od atentata u kojem je zadobio povredu i završio u invalidskim kolicima i dalje radi, podsećajući ga da je ipak lakše raditi kao ministar nego biti radnik na traci, vozač ili negovatelj. S druge strane, Šojblea posredno brane ekonomski stručnjaci. Studija koju je sproveo Institut za ekonomska istraživanja ukazuje da bi životna dob za odlazak u penziju do 2041. mogla da bude povećana na 73 godine ukoliko doprinosi za penzije ostanu na sadašnjem nivou a penzije ne budu smanjivane. Ova studija pri tome pobija tvrdnje da bi to moglo da spreči dolazak uglavnom mladih i radno sposobnih izbeglica.\nI stručnjaci Organizacije za ekonomsku saradnju i razvoj (OECD) procenjuju da će ubrzano starenje nemačkog stanovništva uticati na privredu i da će u Nemačkoj do 2060. biti zaposleno možda i 15 miliona ljudi manje, što znači da će biti manje uplate u zdravstvene i penzione fondove. Zbog toga OECD predlaže ili povećanje praga za penzionisanje ili u dogledno vreme osetno smanjenje penzija.\nTrenutno u Nemačkoj na jednog penzionera dolaze tri zaposlene osobe. Prosečna penzija od oko 1.260 evra čini svega 48 odsto prosečne plate, a prema procenama do 2030. pašće na samo 44 odsto. To je iznos koji omogućava izuzetno skroman život budući da većina živi u iznajmljenim stanovima, pri čemu milioni penzionera primaju znatno manju penziju, čiji je iznos znatno bliži iznosu socijalne pomoći.\nFrank Bzirske, šef najvećeg nemačkog sindikata Verdi, traži da nivo penzija bude najpre stabilizovan, a potom podignut.\n„Oko 12 miliona ljudi može u starosti biti zaista siromašno u jednoj bogatoj Nemačkoj. Niske penzije su tempirana socijalna bomba”, kaže on i kao i ostali sindikalci ističe da nema ni govora o tome da je dovoljno podići samo najniže penzije.\nOsim toga, vlast je najavila i izjednačavanje nivoa penzija na istoku i zapadu Nemačke, budući da su na istoku i dalje za desetak odsto niže nego na zapadu.\nIpak, ova obećanja još nisu u potpunosti ispunjena, dok su zakonom utvrđene penzije, koje je u Nemačkoj još krajem 19. veka uveo kancelar Oto fon Bizmark, sada sve neizvesnije i manje.


Nemački gigant Folksvagen (VW) okončao je svađu sa bosanskom firmom Prevent koja proizvodi delove za vozila. Problem je nastao pre nekoliko dana iz razloga koji nisu zvanično saopšteni, ali su mediji saznali da je VW otkazao jedan posao Preventu. Nakon toga su dve saksonske kćerke-firme –ES Automobilguss i Car Trim – prestale da isporučuju Folksvagenu delove za sedišta i prenosni sistem. U Volfsburgu je izbila panika: stala je proizvodnja Golfa, skraćena su radna vremena hiljadama radnika širom Nemačke, pretio je gubitak radnih mesta. Nastala je šteta od sto miliona evra.\nBosanski koncern je odigrao pametno, komentariše dnevni list Velt. Naime, Folksvagen je otkazao jedan posao Car Trimu koji proizvodi presvlake za sedišta, nezadovoljan kvalitetom i brzinom isporuke. Ta je firma onda tražila 56 miliona evra odštete što je VW glatko odbio. „Šta obično rade proizvođači automobila u ovim slučajevima: ne samo da ne plate, nego i trajno prekinu saradnju sa liferantom. Velike automobilske firme tu ne oklevaju, vole da se zna čija je poslednja u ovoj branši.Prevent je, međutim, povukao pametan šahovski potez. Presvlakama za sedišta koje proizvod Car Trim VW nije mogao biti sateran u ćošak, ali jeste drugim delovima. Zato je Car Trim deo svojih potraživanja preneo na ES Automobilguss, koji takođe pripada grupi Prevent. A VW nije mogao da se odrekne kućišta za prenosni sistem koja proizvodi ES Automobilguss.“\nPrema pisanju Velta, ovaj slučaj je pokazao da i najveći koncerni sveta zapravo zavise od manjih firmi koje im isporučuju delove. „U poimanju javnosti je Prevent pobednik ovog rvanja jer mu je pošlo za rukom da prkosno odoli divovskom Folksvagenu. Malima tako nešto retko uspeva u borbi sa velikima. Pa ipak, Prevent i njegove ispostave će možda jednog dana platiti visoku cenu. Jer ovo nije prvi put da se ovaj proizvođač delova zamera graditeljima automobila.“ Giganti automobilske industrije bi, pišeVelt, ubuduće mogli da diverzifikuju svoju nabavku tako da više ne zavise od jedne manje firme.


Reč domaćina (Urednik: Vojo Brstina) »\nAutor Tema: Reč domaćina (Pročitano 14140 puta)\n« poslato: Decembar 09, 2010, 17:47:15 »\nDrage kolege, prijatelji i svi ostali posetioci ovog foruma dobrodošli na ovaj naš i vaš pčelarski forum.\nOsnovni cilj ovog foruma je osavremenjavanje i unapređenje pčelarstva, sticanje prijateljstava i razmena informacija i iskustava između pčelara i ostalih ljubitelja ovog prelepog zanimanja.\nForum Rodna Voja je zamišljen kao mesto za opušteno i prijatno druženje na kome će pčelari i ostali članovi foruma potpuno slobodno iznositi i razmenjivati svoja praktična iskustva vezana za pčelarstvo bez obzira kojim načinom rade i kojim košnicama pčelare i bez straha da će ih bilo ko kritikovati i njihove komentare nipodaštavati.\nPostojanje ovog još jednog foruma u Srbiji ne treba da se tumači kao rivalitet nego kao još jedan most koji spaja sve pčelare bez obzira u kojim su sve forumima članovi i bez obzira odakle nam pčelari i ljubitelji pčelarstva dolaze.\nSa ovog foruma treba da odlazimo nasmejani, srećniji i radosniji nego kada smo došli, da bi smo se danas, sutra na istom mestom sa istim kolegama i prijateljima ponovo sastali.\nDa bi smo u tome uspeli treba da poštujemo kolege i sagovornike bez obzira da li se sa njihovim mišljenjem slažemo ili ne.\nSuprostavljanje mišljenja i različitih iskustava ovde je poželjno i korisno i ono nikako ne sme da bude međusobno suprostavljanje članova foruma, nego samo osnov koji će dovesti do razumevanja i preporuke korišćenja racionalnijih rešenja i osnov čiji će rezltati biti od koristi za sve nas a posebno za mlade pčelare.\nSvi članovi foruma trebalo bi da se registruju i predstave punim imenom i prezimenom,\nšto će svakako dovesti do otvorenijih i ozbiljnijih diskusija i sticanja većeg broja prijateljstava među članovima.\nZa sve nejasnoće i eventualne probleme u radu na forumu brinuće se i pomagati nam administrator sa uredničkim timom.\nPozivam sve goste i posetioce ovog foruma da nam se pridruže i da svojim prisustvom i radom obogate kako ovaj forum tako i razvoj ovog lepog zanimanja.\nZahvaljujem se administratoru i uredničkom timu na volonterskom radu i uloženom trudu kao i želji za unapređenje pčelarstva.\nSvima skupa želim prijatan boravak i opušteno druženje na forumu.\nS Poštovanjem Vojo Brstina.....


LEŽAO NA PODU LUKSUZNOG APARTMANA: Srpkinja ubila muža u apartmanu u Švajcarskoj?\nPolicijske ekipe odmah po dobijanju prijave izašle su na lice mesta i uskoro utvrdile da na podu jednog od stanova leži muškarac u lokvi krvi, a ekipa Hitne pomoći, koja je takođe odmah stigla, mogla je samo da konstatuje smrt muškarca starog 55 godina.\nPovodom ovog događaja, švajcarski mediji javili su da je u stanu, u kojem je bilo telo, nalazila i 48-godišnja žena za koju mediji tvrde da je Srpkinja i koju je policija u svom saopštenju, označila kao "partnerku ubijenog muškarca"!\n- Pri prvom razgovoru sa ovom ženom policija je ustanovila da je ona umešana u događaj, ali šta se tačno zbivalo iza zidova luksuznog stana, zasad još nije sa sigurnošću utvrđeno. Osumnjičena žena je po nalogu tužioca smeštena u istražni zatvor gde će kasnije biti saslušana. Zasad se sa sigurnošću samo može reći da je muškarac ubijen "oštrim predmetom, najverovatnije nožem" - preneli su švajacarski mediji pozivajući se na saopštenje iz policijskih krugova.\nKomšije ovog para ispričali su novinarima da su primetili da se nešto nesvakidašnje događa tek kada je stigla ekipa policije u belim zaštitnim odelima koja u potrazi za dokazima obrađuje stan u kome se desilo ubistvo. Na licu mesta je primećena i jedinica sa policijskim psom koji pretražuje okolinu.\n- Pitali su me da li sam čula nešto neobično iz komšijskog stana, a ja sam odgovorila da nisam zato što su svi stanovi zvučno odlično izolovani - rekla je za švajcarske medije jedna od komšinica.\nDrugi stanar zgrade, međutim, tvrdi da je čuo svađu iz susednog stana kada je u kasnim popodnevnim satima prolazio kroz hodnik. Policija je uzela i njegovu izjavu, a šta se tačno dešavalo u stanu u kojoj su bili Srpkinja i njen partner, utvrdiće dalja istraga.


Atltičari iz Sokoca na vrhu balkanske liste\nČlanice Atletskog kluba /AK/ "Glasinac" sa Sokoca Mladena Petrušić, koja je osvojila titulu prvaka Balkana u sedmoboju, i Sara Lučić, koja je šesta na svijetu do 18 godina u skoku uvis, donijele su veliki uspjeh ne samo reprezentaciji BiH, za koju su nastupale, već i matičnom klubu.\nTrener Atletskog kluba "Glasinac" Neđo Đurović ocijenio je osvajanje balkanskih medalja u ovom dijelu sezone kao plod napornog rada ovih mladih atletičara, ali i trenera sokolačkog kluba koji ih godinama prate.\n"Mladena Petrušić je postala šampion Balkana u sedmoboju u veoma jakoj konkurenciji, što dodatno čini značajnijom medalju, koju je osvojila juče u Novom Pazaru na atletskom prvenstvu Balkana. Uz sebe je imala jaku takmičarku iz Grčke, dvije iz Turske, najuspješnije iz Srbije i Crne Gore, te koleginicu iz reprezentacije BiH Nikoliju Stanivuković", rekao je Đurović za Srnu.\nOn je dodao da se na stazi odvijala prava borba za poene, između Grkinje i Petrušićeve jer su imale približne rezultate, ali je Mladena uprkos povredi lakta koju ima odranije, zablistala u odlučujućoj disciplini na 800 metara i postala prvak Balkana.\n"Petrušićeva je postigla svoj cilj da ponese `balkansko zlato` nakon dvije bronzane medalje, koje je ranije osvajala na ovom prvenstvu", naveo je Đurović.\nMlada atletičarka Sara Lučić je na Svjetskom prvenstvu do 18 godina u Najrobiju skočivši 175 centimetara bila šesta što je veliki uspjeh za reprezentaciju BiH, za Sokolac, njen matični klub "Glasinac" i trenere koji je prate već osam godina.\n"Sara je izuzetno talentovana i uporna djevojka i zato je ove godine četiri do pet puta oborila rekorde BiH za mlađe juniore, te osvojila dvije balkanske medalje", istakao je Đurović.\nOn je veoma zadovoljan uspjehom i ostalih članova Atletskog kluba "Glasinac" koji su u ovoj sezoni oborili lične rekorde - Aleksandar Lučić je bacio koplje više od 62 metra, Željko Todorović je debitovao na prvenstvu Balkana i popravio svoj lični rekord 57,56 u disciplini 400 metara sa preponama, a zapažen uspjeh postiže i rekorderka BiH u troskoku Anja Čolaković kao najmlađa učesnica takmičenja.\nOn je najavio da već u srijedu sa atletičarkom Sarom Lučić odlazi na Evropsko prvenstvo za starije juniorke i juniore, koje će biti održano u Grosetu, u Italiji, od četvrtka do nedjelje, od 20. do 23. jula.


Šta kupci zaista žele od personalizovanog marketinga? - Biznis i Finansije\nIz godine u godinu sve manje stanovništva u...\nNovi zakon unapređuje transparentnost javnih nabavki\nBitkoin transakcija od milion dolara\nZbog čega više nismo u mogućnosti da jeftino...\nPoslovna putovanja planira da smanji većina nemačkih kompanija\nPovećane akcize na naftu, cigarete, alkoholna pića, kafu,….\nŠta se dešava sa turistima ukoliko se zatvori...\nUNIQA putno osiguranje sa dodatnim pokrićem za COVID-19\nNemačka preuzima rotirajuće šestomesečno predsedavanje EU\nKako uputiti reklamaciju prilikom online kupovine?\nHome\tVestiIT i nauka\tŠta kupci zaista žele od personalizovanog marketinga?\nIT i naukaSlajder\nŠta kupci zaista žele od personalizovanog marketinga?\nby bifadmin 22. januara 2018.\n22. januara 2018.\nSvako ko je ikada dobio neku ponudu koju nije tražio, a koja ima veze sa prethodnim aktivnostima na internetu, poznaje to neprijatno osećanje da „posmatranja sa strane“. Upravo ta reakcija predstavlja glavni problem u procesu personalizacije odnosa sa kupcima. Kada se uradi pravilno, personalizacija može biti veoma korisna, kako za kompanije, tako i za kupce.\nTargetirana komunikacija koja je pametno osmišljena može dovesti do dugotrajne privrženosti kupaca i porasta prihoda od 10 do 30 procenata! Međutim, jedno od glavnih pitanja i izazova za kompanije glasi – kako postići personalizaciju koja obezbeđuje pravu vrednost i relevantnost za kupca, a da se ne pređe granica privatnosti?\nDa bi se bolje prepoznale prave želje kupaca, kompanija McKinsey sprovela je istraživanje među 60 kupaca, od kojih su zatražili da putem mobilnog telefona vode evidenciju svojih personalizovanih interakcija sa različitim brendovima tokom dve nedelje. Uz pomoć preko 2.000 unosa, izvedeni su zaključci o tome kakva vrsta personalizovane komunikacije funkcioniše kod kupaca, a kakva ne. U nastavku je navedeno pet izjava kupaca koje se odnose na ono što cene u personalizovanoj komunikaciji:\n1. Dajte mi relevantne preporuke kojih se sam ne bih setio\nJedna od najpopularnijih tehnika personalizacije jeste da se kupci podsete proizvoda koje su razgledali, ali nisu kupili. Korišćenjem standardne funkcije digitalnog marketinga koja se zove retargetiranje, ovi podsetnici pojavljuju se kao reklame na drugim internet stranicama koje kupac posećuje ili mu stižu putem e-mail poruka. Iako je ovo standardna tehnika koja se masovno primenjuje, ona sa sobom nosi i veliki rizik za grešku i lako može da stvori osećaj nelagode kod kupaca ili deluje iritantno ukoliko se ne sprovede na dobro osmišljen način. Kupci ne žele da se konstantno podsećaju proizvoda koje su već kupili ili tražili na internetu, posebno ukoliko se reklame pojavljuju prečesto ili prekasno.\nU cilju obezbeđivanja nečega za šta bi kupac mogao da bude istinski zainteresovan, kompanije treba da koriste sofisticiranije algoritme za preporuke da bi ponudile slične proizvode ili usluge, umesto proizvoda koje je kupac već razgledao ili kupio. To bi podrazumevalo, na primer, predlaganje večernje haljine nekome ko je upravo kupio ili razgledao cipele sa visokim štiklama. Takođe, kada se radi porukama koje podrazumevaju retargetiranje, važno je registrovati ko reaguje a ko ne, kako bi se uskladila učestalost i ograničio broj poruka, a posebno prema kupcima koji nikada ne reaguju — svaki dalji napori prema njima bili bi kontraproduktivni.\n2. Pričajte sa mnom kada sam raspoložen za kupovinu\nVreme slanja poruke podjednako je važno kao i njen sadržaj. To zahteva detaljnije razmatranje ponašanja, šablona i navika kupaca. Primera radi, jedan maloprodajni lanac za garderobu je utvrdio da je veća verovatnoća da će kupci koji su posetili jedan od njihovih objekata ili internet prodavnicu otvoriti i odgovoriti na poruke koje im stižu kasnije. Podaci o prethodnim porudžbinama mogu da pruže korisne naznake o aktivnostima kao što je poručivanje poklona za nečiji rođendan ili godišnjicu. Ukoliko se ne pogodi dobar trenutak, šanse da će doći do kupovine su slabe, a moguće je i iznervirati kupca.\n3. Podsetite me na stvari koje bih želeo da znam, ali možda ne pratim pažljivo\nVeoma delotvoran način da jedna kompanija ili brend postane relevantan kupcima jeste putem praćenja određenih događaja i okolnosti za koje bi oni verovatno želeli da znaju. To može biti u formi podsećanja da nekome ponestaje proizvod koji je ranije kupilo, da je željeni proizvod ponovo dostupan, da je na rasprodaji ili kada se objavi novi stil proizvoda ili kategorije koju je kupac više puta kupovao.\n4. Morate me poznavati bez obzira na to gde smo u interakciji\nKupci očekuju da prodavci u radnjama povezuju digitalne poruke sa njihovim offline iskustvima. To predstavlja veliki izazov za mnoge kompanije, s obzirom na to da zahteva saradnju između različitih delova kompanije, kao što su maloprodaja, organizacija događaja, PR, digitalni marketing i analitika. Ipak, ukoliko se ovo povezivanje obavi pravilno, poruke koje podjednako dobro pokrivaju i online i offline iskustva mogu da učine da kupac ima osećaj da ga prodavac zaista poznaje.\n5. Podelite vrednost na način koji će za mene imati smisla\nProgrami lojalnosti i informacije o direktnoj kupovini mogu prodavcima da ukažu na vrste proizvoda koje kupuje određeni kupac, koliko često i kada ih kupuje, kao i na to koje kategorije proizvoda nikada ne kupuje. Međutim, mnoge kompanije ne koriste u potpunosti ove informacije da bi prilagodile popuste i poruke svojim vernim kupcima. Personalizovane ponude kupcima predstavljaju važan način da se izgradi njihova lojalnost i predstavljaju veoma delotvoran način ne samo za podsticanje kupovine, već i za formiranje novog ponašanja pri kupovini.\nDa bi zaista unapredile svoje razumevanje potreba kupaca, kompanije moraju da uvide njihove različite stavove, potrebe, prilike za kupovinu i da ih primene u segmentaciji odnosa sa kupcima. Takva segmentacija zatim treba da se primeni na bazu podataka o kupcima, da bi kompanije mogle na tome da zasnuju relevantne i personalizovane poruke koje bi se upućivale kupcima. To je korak koji se često propušta. Osim toga, kompanije bi trebalo da svoju analizu klijenata i poruke koje im šalju osmišljavaju u odnosu na prethodna iskustva i odnose sa kupcem.\nLideri u oblasti personalizacije konstantno testiraju i uče kako da unaprede svoju komunikaciju i odnos sa kupcima i da rano identifikuju potencijalne probleme. To se radi kroz detaljnu analizu podataka o interakciji sa kupcima pre kupovine (lajkovi, otvaranja, klikovi) i nakon kupovine (procenat posetilaca koji su kupili neki proizvod). S druge strane, može se i proceniti ekonomski uticaj negativnih aktivnosti, kao što su odjave sa liste i blokiranje notifikacija aplikacije – što im omogućava da preciznije ocene svoje marketinške kampanje.\nMada podaci i napredna analitika igraju ključnu ulogu u razumevanju ponašanja kupaca, alati za dobijanje kvalitativnih povratnih informacija od kupaca su takođe od presudne važnosti. Nema sumnje da efektivan personalizovani marketing većeg obima predstavlja prilično veliki izazov. Međutim, kompanije koje kupcima upute pravovremene, relevantne i istinski lične poruke, mogu da izgrade trajne veze koje se pozitivno odražavaju na rast.\nKo obezbeđuje bolje poštovanje demokratije – politički pokreti ili partije?\nB&F reč nedelje: Oslobođenje od plaćanja poreza i doprinosa\nOlympus prekida proizvodnju kamera nakon 84 godine rada\nEra bakra dolazi, povećava se potražnja za crvenim...\nNaučno istraživanje: Ispod planete Pluton je verovatno okean\nDruštveni mediji usijali su se od žalbi nakon...\nSve više protivnika za upotrebu tehnologije za prepoznavanje...\nCyber-kriminalci pronalaze nove načine za iznuđivanje novca\nSpisak modela automobila koji se najčešće kvare\nAmerika se povukla iz pregovora o uvođenju digitalnog...\n18. juna 2020.\nFond za nauku finansira naučne projekte za bolji...\nFajnenšl tajms o Srbiji: Dinamični tehnološki startapi gladni...\n17. juna 2020.


Martinuš: Crna Gora bilježi kontinuiran napredak - Vijesti.me\nMartinuš: Crna Gora bilježi kontinuiran napredak\nMartinuš je, govoreći o reformi pravosuđa i vladavini prava, savjetovao da Crna Gora treba da bude proaktivna prema zemljama članicama EU u predstavljanju rezultata u reformi pravosuđa i borbi protiv organizovanog kriminala Edit\nZoran Vukčević (Foto: Sudski savjet)\nMina 16. jun 2015, 19:16 ažurirano 14. februar 2019, 18:56\nNa Međuvladinoj konferenciji 22. juna u Luksemburgu biće prepoznat konstantan i kontinuiran napredak Crne Gore, rekao je zvaničnik Evropske unije, Zoltan Martinuš.\nSa Martinušem je danas u Savjetu Evrope razgovarao predsjednik Sudskog savjeta Mladen Vukčević.\nMartinuš, koji je direktor za proširenje, bezbjednost, civilnu zaštitu i podršku Savjetu za spoljne poslove u Savjetu EU, najavio da će na Međuvladinoj konferenciji 22. juna u Luksemburgu biti prepoznat konstantan i kontinuiran napredak Crne Gore, kao “priče sa dobrim vijestima”.\n"Crna Gora je država u kojoj se bilježi kontinuirani napredak", ocijenio je on.\nMartinuš je, govoreći o reformi pravosuđa i vladavini prava, savjetovao da Crna Gora treba da bude proaktivna prema zemljama članicama EU u predstavljanju rezultata u reformi pravosuđa i borbi protiv organizovanog kriminala.\nVukčević je sagovornika upoznao sa aktuelnom fazom u procesu reforme zakonodavnog i institucionalnog okvira u pravosuđu, s naglaskom na jačanju institucionalne nezavisnosti sudstva i personalne nezavisnosti sudija, kao i jačanju transparentnosti pravosudnog sistema.\nSastanak sa Martinušom održan je u okviru Vukčevićeve posjete institucijama Evropske unije i Kraljevine Belgije, koja je počela juče, posjetom Sudu pravde EU.\nVukčević će sjutra imati sastanke u Visokom savjetu pravde Kraljevine Belgije i Stalnoj kancelariji Evropske mreže pravosudnih savjeta EU, a posjetu će završiti sastankom u Evropskoj komisiji.


Brnabić: U kovid bolnicama 5.900 pacijenata, najviše od početka epidemije | Blok vesti\nBrnabić: U kovid bolnicama 5.900 pacijenata, najviše od početka epidemije\nPredsednica Vlade Srbije Ana Brnabić izjavila je danas u Nišu da je u kovid bolnicama u Srbiji hospitalizovano oko 5.900 obolelih od virusa kovid-19, što je najviše od izbijanja epidemije. Ona je navela i da će učenici starijih razreda osnovnih škola, kao i srednjih škola, preći na onlajn nastavu i da će vrtići biti zatvoreni, ako tako budu savetovali stručnjaci iz Kriznog štaba.\nAna Brnabić / Foto: Srđan Ilić\n"Najvažnije je da imamo još dovoljno mesta da zbrinemo sve one kojima je potrebna hospitalizacija. Neki od njih sada se zaista šalju iz Beograda u bolnice u drugim gradovima i opštinama", izjavila je Brnabić nakon otvaranja višenamenske laboratorijske lamele pri Elektronskom fakultetu.\nBrnabić je rekla da nije problem da se obezbedi dovoljan broj kreveta, već dovoljno zdravstvenih radnika.\n"Mi ćemo uskoro, početkom decembra, otvoriti potpuno novu kovid bolnicu u Beogradu, ali važno je da znamo da nemamo dovoljno zdravstvenih radnika za sve to. Možete da otvorite sve bolnice i ubacite sve sportske hale u kovid mehanizam, ali nemate ljude koji će vas lečiti", istakla je Brnabić.\nOna je apelovala na građane da se pridržavaju svih mera i ne pokušavaju da se igraju "mačke i miša".\nTe mere su, dodala je, i obaveza i preporuka, ali je važno da svako od nas bude individualno odgovoran.\n"Potrebno je da svako pokuša da se kreće što manje, da svede sve kontakte na minimum dok ne prođe ovaj talas, dok ne dođe vakcina za koju se zaista nadam da ćemo uspeti da je imamo u decembru i dok situacija ne krene da se smiruje", izjavila je Brnabić.\nAko stručnjaci kažu, zatvaramo škole i vrtiće\nBrnabić kaže da će učenici starijih razreda osnovnih škola, kao i srednjih škola, preći na onlajn nastavu i da će vrtići biti zatvoreni ako tako budu savetovali stručnjaci iz Kriznog štaba.\nPremijerka je istakla da će saslušati mišljenje i preporuke stručnog dela Kriznog štaba na sutrašnjoj sednici u vezi sa načinom odvijanja nastave u školama za starije razrede i radu vrtića.\n"Jedna od njihovih preporuka je bila da razmislimo o onlajn nastavi za starije razrede, dakle u osnovnim školama od petog do osmog razreda i srednjim školama", rekla je Brnabić odgovarajući na pitanje novinara.\n"I dalje mislim da, što se tiče najmlađih učenika, da je njima najbezbednije u školama, ali ako me drugačije savetuju stručnjaci, nemamo nikakav problem da njihov savet i usvojimo", navela je Brnabić.\nIsto, kaže, važi i za vrtiće i dodaje da, ako savet stručnog dela Kriznog štaba bude da se raspuste vrtići, to će biti i učinjeno.\nPodsetila je da je u vezi sa tim bilo problema i u martu, aprilu i maju, jer je veliki broj ljudi tražio zatvaranje škola i vrtića, a onda je većina njih kritikovala njihovo zatvaranje i postavljala pitanje o tome ko će sada da čuva decu.\n"Zaista, na pritisak javnosti ja ne mogu tako da donosim odluke. Moraju zaista stručni ljudi da mi kažu da je to pravi način, da je to bezbednije nego da decu čuvaju bake i deke kod kuće. To je ono što je moja dilema, ali ako mi stručne službe savetuju, nemamo nikakav problem da to uradimo", rekla je Brnabić.\nBeogradski mediji preneli su da će sutra biti održana sednica Kriznog štaba.\nPrevious articleSKANDAL U ARSENALU: Fudbaler albanskog porekla odgurnuo saigrača da bi zaštitio Albanca iz protivničkog tima (VIDEO)\nNext articleSTANOJEVIĆ PRED METALAC: Nadam se da se neće ponoviti meč iz prvenstva, sada smo dosta bolji


Vodojaža eliminisala srpskoligaša Jošanicu iz kupa (FOTO) - KRAGUJEVAČKI SPORT\nU prvom kolu Kupa na području Fudbalskog saveza regiona Zapadne Srbije, fudbaleri Vodojaže su u izuzetno borbenoj utakmici pobedili Jošanicu iz Novog Pazara sa 3:2 (2:1) i tako izborili plasman u drugo kolo, u kome će za sedam dana dočekati ekipu Takova.\nEkipa Vodojaže ide dalje u kupu i naredne srede dočekuje Takovo iz Gornjeg Milanovca\nBio je to susret osvajača Kupa Fudbalskog saveza grada Kragujevca i Raškog okruga, u kojem je domaćin odigrao bolje, iako je za protivnika imao ekipu iz višeg ranga takmičenja. Izabranici trenera Dragoslava Ristovića od početka su dobro krenuli i ekspresnim pogotkom usmerili tok utakmice u željenom pravcu.\nOdavno se nije desilo da Grošničani postignu gol u prvom minutu, kao što to su učinili danas protiv srpskoligaša Jošanice u tridesetoj sekundi. Despotović je došao do lopte, prošao po levoj strani i preciznim udarcem pogodio suprotni ugao golmana Preljevića.\nMeđutim, ekipa Jošanice, koju predvodi Sead Hadžibulić, napadač sa superligaškim iskustvom, nije se predavala i brzo je sredila svoje redove. U 15. minutu upravo je kapiten Hadžibulić izveo udarac iz prekida sa oko 20 metara, lopta je zakačila jednog igrača u živom zidu i prevarila golmana Živaka.\nTako su gosti izjednačili na 1:1 i preuzeli igru u svoje ruke. Češće su pretili, ali je golman Vodojaže dva puta odlično intervenisao i iz blizine odbranio udarce Smajovića u 25. i 27. minutu.\nDetalj sa današnje utakmice u Grošnici, u kojoj su gledaoci videli borbenu igru obe ekipe\nFudbaleri iz Grošnice su dugim loptama i napadima preko krilnih pozicija i iz kontranapada koristili neopreznost odbrane protivnika, pa su u 28. minutu ponovo došli do rezultatske prednosti. Jekić je dobacio loptu do Milosavljevića, koji je primorao golmana Preljevića da drugi put vadi loptu iz mreže.\nKorpulentni Hadžibulić pokušao je u 32. minutu glavom da postigne i drugi gol za goste, ali je Živak bio na mestu i sprečio izjednačenje. Prilikom jednog doskoka golman Vodojaže je povredio koleno, ali je do kraja prvog poluvremena ostao na golu, iako je bilo primetno da se teško kreće, zbog čega je posle odmora ustupio mesto rezervnom čuvaru mreže Šarcu.\nU 45. minutu Vodojaža je propustila priliku da uveća prednost. U velikoj gužvi u petercu Jošanice, posle kornera sa leve strane, pokušaj Tanasijevića osujetio je Sadović, koji je izblokirao njegov udarac, pa se na odmor otišlo sa golom prednosti za Grošničane.\nU drugom delu susreta gosti iz Novog Pazara češće su napadali u želji da izjednače, ali je odbrana Vodojaže uspešno odolevala i brzim kontrama stvarala šanse. Visok izlazak odbrane gostiju pokušavao je da iskoristi brzonogi Nedeljković i u tome uspeo u 76. minutu, kada je postigao i treći pogodak za Grošničane. Desetak minuta kasnije imao je ovaj uporni napadač priliku da postigne i drugi gol na utakmici, ali je loptu poslao pored nezaštićene mreže Pazaraca.\nNikola Nedeljković trećim pogotkom povisio je vođstvo Vodojaže, koje Pazarci nisu\nU finišu utakmice igrači Jošanice krenuli su na sve ili ništa i u 87. minutu uspeli su da smanje prednost Vodojaže na 3:2 preko Sadovića. Ovaj pogodak uneo je nervozu u redove domaće ekipe, čija je odbrana, kojom je dirigovao iskusni Komatina, izdržala veliki pritisak.\nU 89. minutu gosti iz Novog Pazara imali su šansu za izjednačenje i dođu do izvođenja penala, ali je Brunčević glavom slabo šutirao i lopta je završila u rukama rekonvalescenta Šarca, koji „prinudno“ zamenio povređenog Živaka i dva-tri puta uspešno intervenisao. Tako je Vodojaža sačuvala stečenu prednost i plasirala se u drugo kolo, a gostujuća ekipa nezadovoljna ishodom susreta napustila teren u Grošnici, gde je više očekivala.\nFudbaleri Jošanice pred kraj utakmice postigli drugi gol, ali nisu uspeli da se plasiraju u\nVODOJAŽA – JOŠANICA 3:2 (2:1)\nPomoćnici: Vanja Belić, Andreja Mladenović (takođe iz Čačka).\nStrelci: Despotović u 1, Milosavljević u 28. i Nedeljković u 76. za Vodojažu, a Hadžibulić u 15. i Sadović u 87. minutu za Jošanicu.\nŽuti kartoni: Jovanović (Vodojaža), Mujanović (Jošanica).\nVODOJAŽA: Živak (od 46. Šarac), Jovanović (od 59. Vasiljević), Đokić, Mijaličić, Tanasijević , Jokić, Vuković, Despotović, Nedeljković,Milosavljević (od 80. Đurić)\nJOŠANICA: Preljević, Mujanović, Zimonjić, Delimeđac (od 29. Obradović), Marukić, Sadin Smajović, Sadović, Semin Smajović, Brunčević, Murić (od 73. Halilović), Hadžibulić.\nU nastavku ovog takmičenja, naredne srede Grošničani će ponovo biti domaćini i za protivnika će imati ekipu Takova iz Gornjeg Milanovca, dok će se Gruža sastati sa pobednikom susreta Železničar (Lajkovac) – Provo.\nPrevious Trener Radničkog 1923 Dejan Nikolić sumirao sezonu: „Ovaj klub je na dobrom putu“\nNext Revija kragujevačkih zonaša u Grošnici (nedelja, 14 h i 17 h)


"Srbija ostvarila veliki napredak" - ebart\n"Srbija ostvarila veliki napredak"\nBeograd -- Izvestilac Evropskog parlamenta Dejvid Mekalister kaže da je izveštaj o Srbiji, koji će danas predstaviti, izbalansiran i da verno prikazuje stanje stvari.\nMekalister za B92 kaže da je njegov lični stav da je Srbija ostvarila veliki napredak na putu evropskih integracija i da treba da postane članica kada ispuni sve uslove.\n"EU nije zatvorena radnja, u njoj ima mesta za proširenje ali ako želite da postanete njen deo morate ispuniti odredjene uslove", kaže Mekalister.\nOn potvrdjuje da je u svom izveštaju skrenuo pažnju na ozbiljnost strukturnih reformi koje sprovodi vlada Srbije koja zbog toga ima njegove pohvale.\n"Znam da je kod vas važna tema restrukturiranja javnih preduzeća kao i smanjenja javnog duga i deficita. To su sve jako važne i teške mere,“ kaže Mekalister i dodaje da vlada premijera Vučića zbog toga zaslužuje pohvale. „Nedovoljno ljudi zna da se teške reforme izvode u vreme kada se Srbija oporavlja od posledica teških poplava, koje su se dogodile u maju. EU je tada reagovala i priskočila u pomoć kao najveći od svih donatora", kaže izvestilac za Srbiju.\nMekalister je čuo da je najviše komentara privukao deo njegovog izveštaja u kome se konstatuje da Srbija nije na liniji evropske spoljne politike, odnosno da nije odgovorila pozivu da Rusiji uvede sankcije.\n"Shvatam da je situacija delikatna, da postoje posebni odnosi izmedju Srbije i Rusije ali u izveštaju je moralo da se konstatuje da je vladi u Beogradu upućen poziv da svoju politiku usaglasi sa evropskom i da je ona odlučila da, u ovom trenutku to ne učini. Zajednička spoljna politika je veoma važna za EU i logično je da, ukoliko ste deo kluba, o tome morate da vodite računa."\nMekalister medjutim dodaje da je Srbija do sada već u dobroj meri uskladila svoju politiku sa evropskom po drugim pitanjima.\nKao poseban izazov i veliki kompliment Srbiji, Mekalister smatra predsedavanje Oebsu, koje je Srbija upravo preuzela. „Stav Srbije prema Rusiji mogao bi da pomogne tokom predsedavanja,“ dodaje i kaže da će rad Srbije naročito pratiti u njegovoj Nemačkoj, koja će Srbiju naslediti na mestu predsedavajuće 2016. Godine.\nNa pitanje da li je EP prestrog prema Srbiji kada usvaja rezolucije poput one o Vojislavu Šešelju, Mekalister odgovara odrično.\n"Ta rezolucija, koju je podržala velika većina u EP, bila je osuda govora mržnje, vredjanja drugih ljudi i poziva na nasilje", kaže Mekalister i dodaje da smatra da je Srbija samo bila pozvana da se od takvih stvari ogradi. On nije želeo da govori o spekulacijama da bi i predsednik Tomislav Nikolić, zbog svojih izjava o Kosovu i EU, mogao da se nadje u nekoj od rezolucija.\n"On je predsednik države, ima svoje stavove i ja ne bih da ih komentarišem." Izvestilac za Srbiju dodaje da je veoma zadovoljan radom Tanje Miščević, šefice srpskog pregovaračkog tima kao i da ima dobru saradnju sa ministarkom za evorpske intergracije Jadrankom Joksimović.\nKonačno, Mekalister kaže da je, tokom posete Srbiji, kada je razgovarao sa mnogim ljudima iz političkog i javnog života, čuo za probleme u medijima.\n"U demokratskim društvima važno je da postoji i opozicija izabranoj vlasti i da se njihov glas čuje. Isto tako je važno da se omogući nesmetan rad medija i sloboda izražavanja. To su fundamentalne vrednosti Evropske unije", kaže Mekalister.


Priština ne poštuje Briselski sporazum – mojKontakt portal – Radio Televizija Kontakt\nPriština ne poštuje Briselski sporazum\nKomentarišući izjavu direktora Kancelarije Vlade Srbije za Kosovo i Metohiju Aleksandra Vulina da bi Srbi na Kosovu mogli da imaju svog Dodika i da je predsjednik Srpske tamo sa pravom uvažen, Dodik je rekao da je za Srbe na Kosovu liderstvo veoma važno.\n“Svakako da je koordinisan i jedinstven nastup po svim važnim pitanjima potreban, kako među kosovskim Srbima, tako i kada je riječ o njihovom ukupnom odnosu sa Beogradom. Za Srbe na Kosovu veoma je važno liderstvo”, rekao je Dodik za list “Danas”.\nPredsjednik Srpske je naglasio da opstrukcije Prištine ne treba da budu razlog da Srbi i Srbija odustanu od briselskog sporazuma i njegovog provođenja.\n“Mislim da ima ljudi na Kosovu koji su uložili svoj lični kredibilitet i komoditet i stavili se u službu svog naroda. NJih treba podržati”, smatra Dodik.\nPredsjednik Srpske je ocijenio da bi izlazak na izbore za kosovske Srbe bio prihvatljiviji ukoliko bi Priština uložila napore da implementira briselski sporazum.\nDodik je napomenuo da ima korektne kontakte sa prvim potpredsjednikom Vlade Srbije i liderom Srpske napredne stranke /SNS/ Aleksandrom Vučićem, te dodao da se ovih dana dogovaraju o ponovnom susretu u što skorije vrijeme.\n“Nas dvojica imamo korektne kontakte. Međutim, postoje spekulacije raznih analitičara i kvazianalitičara koji upućuju na nešto drugo. Za mene je ključno pitanje, a koliko razumijem i za Vučića, dobra saradnja organa Republike Srpske i Srbije. Mislim da nemamo nikakve personalne probleme i da smo usmjereni ka saradnji. Veoma je dobra i intenzivna saradnja sa Beogradom i brzo ćemo obavijestiti javnost o konkretnim stvarima”, naglasio je Dodik.\nDodik je rekao da nema nikakve prepreke da SNSD, čiji je lider, ostvari saradnju sa Vučićevim SNS-om. “Ranije je SNSD, u okviru Socijalističke internacionale, sarađivala sa partijama socijalističke i socijaldemokratske orijentacije. Pošto sada više nismo članica Internacionale, nema prepreka da sarađujemo sa strankama, bilo da su lijeve, desne ili centrističke”, poručio je Dodik.\nGovoreći o rekonstrukciji Vlade Srbije, Dodik je rekao da nije pratio detalje, ali da je to proces u kojem se Vladi uvijek daje veća snaga.\n“U Srbiji podržavam sve što predstavlja legalan i legitiman proces”, rekao je Dodik i podsjetio da je nedavno i u Republici Srpskoj izvršena rekonstrukcija Vlade.\nUgašen požar u ”Incelu”, dvoje povrijeđenih na Starčevici


Švajcarci neće gastarbajtere iz EU - Forum sajta KoZnaZna\nŠvajcarci neće gastarbajtere iz EU\nAutor Tema: Švajcarci neće gastarbajtere iz EU (Pročitano 2488 puta)\n« poslato: April 19, 2012, 08:37:31 pre podne »\nŠvajcarska vlada je odlučila da ponovo uvede na godinu dana kvote za radne dozvole za državljane osam "novih zemalja" Evropske unije.\nTime aktivirana "zaštitna klauzula" iz sporazuma sa EU, važi za državljane Češke, Estonije, Letonije, Litvanije, Mađarske, Poljske, Slovačke i Slovenije.\n"Kvota od oko 2.000 dozvola boravka B (dugoročnih) stupa na snagu 1. maja 2012. i važiće cele godine", navele su švajcarske vlasti.\nOd 1. maja 2011. godine kada su ukinute kvote, državljani osam zemalja EU su u Švajcarskoj uživali punu slobodu kretanja.\n"Zaštitna klauzula" predviđena Sporazumom o slobodnom kretanju ljudi daje Švajcarskoj mogućnost da jednostrano ponovo uvede kvote za EU zemlje do 2014. godine.\nŠvajcarska takođe može ponovo da uvede kvotu ako broj dozvola boravka, ili dozvola kratkoročnog boravka izdatih radnicima iz zemalja EU za najmanje 10 odsto bude veći od godišnjeg proseka broja dozvola izdatih tokom prethodne tri godine.\nTa zemlja je uprkos globalnoj ekonomskoj krizi uspela da zadrži nezaposlenost na nivou od tri odsto, ali poslednjih godina ne uspeva da reši problem priliva radnika iz drugih zemalja EU.\nŠvajcarska vlada će pre 1. maja 2013. godine odlučiti da li tu meru treba produžiti za još jednu godinu, do kraja maja 2014. Posle toga produženje neće biti moguće, i potpuna sloboda kretanja počinje da važi za državljane svih 25 zemalja EU od sredine 2014.\nKritike iz EU zbog diskriminacije\nPredstavnica EU za spoljnu politiku Ketrin Ešton je izrazila žaljenje zbog odluke Švajcarske, ocenivši da se tom merom krši Sporazum o slobodnom kretanju ljudi.\n“Odluka švajcarskih vlasti nije opravdana ekonomski, niti stanjem na tržištu rada, kao ni brojem državljana Evropske unije koji traže stalni boravak u Švajcarskoj“, dodala je Ešton.\nI predsednik Evropskog parlamenta Martin Šulc je kritikovao najnoviju odluku švajcarske vlade.\n"Žalim zbog odluke Švajcarske da diskriminiše građane osam članica Unije. To se protivi duhu i zakonu na koje se Švajcarska obavezala. Državljani EU koji žive u Švajcarskoj su korisni za privredu te zemlje", navodi se u saopštenju Evropskog parlamenta.\nŠulc je istakao da u dobrim i lošim vremenima moraju da se poštuju zakonske obaveze, bilo da se radi o članicama EU ili trećim zemljama. “Moramo bliže da sarađujemo sa našim najbližim susedima. Sada nije pravo vreme da smanjujemo slobodu kretanja, već da je povećavamo", naglasio je Šulc.\nŠvajcarska nije član EU, ali je treći po veličini trgovinski partner Unije i “ne postoje zakonska ni ekonomska opravdanja za takvu odluku protiv osam članica EU“, naveo je prvi čovek Evropskog parlamenta.


polovni Архиве - Biznis i Finansije\nHome\tTags\tPosts tagged with "polovni"\nOd juna meseca treba očekivati da će porasti cene polovnih automobila u Srbiji\nNajavljenja promena pravila za registraciju vozila, koja stupa na snagu 5. juna, doneće rigoroznija pravila po pitanju poštovanja ekoloških standarda, što bi trebalo da dovede do poskupljenja vozila koja te standarde mogu da ispune, a do pada cene onih koji neće proći na tehničkom zbog toga što im je, u najvećem broju slučajeva, izvađen katalizator.\nNeće se smanjiti portražnja za polovnim automobilima u Srbiji\nDa sumiramo, od juna meseca treba očekivati da će porasti cene polovnih automobila u Srbiji.\nNa tržištu „polovnjaka“ u Srbiji gotovo da nema promena\nPotražnja za korišćenim vozilima na evropskom tržištu veća je od ponude\n– Potražnja za korišćenim vozilima na evropskom tržištu veća je od ponude, što je dovelo do poskupljenja od najmanje 20 do 30 odsto – objašnjava, za “Novosti”, Borko Čarkilović, direktor jednog beogradskog auto-placa.- Na primer, pre pandemije, “nisan kaškai” je koštao oko 7.000 evra, a sada je za 1.000 do 1.500 evra skuplji. S jedne strane, proizvodnja novih automobila je manja, a s druge, vlasnici vozila se teže odlučuju za kupovinu, odnosno zamenu starih za nova kola zbog neizvesne situacije sa pandemijom. Ako oni ne zamene svoj stari auto, onda mi nemamo šta da kupimo.\n– Mi nabavljamo iz zamene staro za novo i ne postoji model auta koji nije poskupeo, što će jednog trenutka morati da se odrazi i na maloprodajne cene – navodi naš sagovornik.- Sve je najmanje od 20 do 30 odsto skuplje u nabavci, što zavisi od modela, a neki imaju i 100 odsto više cene.\nPonuda polovnjaka na evropskom tržištu slaba i da su vozila poskupela\n– Povećana je tražnja za kreditima, ali ih banke teže odobravaju, jer je zbog korone rizik veći i ne zna se ko će ostati bez posla – objašnjava Ivanović za “Novosti”.


Toreira blizu Atletiko Madrida\nLukas Toreira je navodno veoma blizu prelaska u redove Atletika iz Madrida, saznaje “ESPN Urugvaj”.\nUrugvajski vezni igrač je bio povezivan sa Torinom, Fiorentinom i Milanom, ali nije uspio postići dogovor ni sa jednim od navedenih timova. Njegova cijena je 30 miliona evra.\nNa poziciji veznog igrača, Atletiko je pokušao dovesti Brazilca Alana, ali se on odlučio za Everton i ponovnu saradnju sa Karlom Anćelotijem.\nPrethodni članakKup RS: Zvijezda 09 savladala Sutjesku i plasirala se u osminu finala\nNaredni članakHauard i Mekgi prozivali Jokića\n(UŽIVO) Željezničar – Tuzla siti: 0:0 Počeo meč na Grbavici\n(UŽIVO) Sloboda – Radnik 0:0: Počela je utakmica na Tušnju


Beta 10. avgusta 2015. 13:35\nKošarkaši Crvene zvezde počeli su danas pripreme za novu sezonu, a treneru Dejanu Radonjiću se na prvu prozivku javilo 12 igrača.\n„Prvu nedelju priprema iskoristićemo da igrače postepeno uvedemo u rad i u tom periodu planirano je trčanje i treninzi u sali. Stefan Jović se oporavio posle problema sa leđima koje je imao, počinje normalno da radi sa ekipom. Sa druge strane Marko Tejić zbog povrede ruke koju je zaradio na Evropskom prvenstvu za mlade u Italiji biće spreman da radi sa loptom od 28. avgusta“, rekao je Radonjić za sajt kluba.\nOd sledeće nedelje sastav crveno-belih biće jači za još trojicu juniora.\n„Od 17. avgusta ekipi će se priključiti Boriša Simanić, Aleksa Radanov i David Miladinović, koji su dobili produženi odmor. Takođe, Sofoklis Skorcanitis u Beograd dolazi 24. avgusta i odmah će se početi rad sa timom“, dodao je Radonjić.\nCrvena zvezda je već potvrdila učešće na dva jaka turnira.\n„U narednom periodu pokušaćemo da organizujemo još nekoliko prijateljskih utakmica, pored pripremnih turnira u Kraljevu i Zadru gde smo već potvrdili učešće, kako bismo maksimalno spremni dočekali početak sezone i prvi takmičarski meč u ABA ligi“, naveo je Radonjić.Na prvu prozivku treneru Radonjiću danas su se javili Branko Lazić, Stefan Jović, Marko Tejić, Nikola Rebić, Đorđe Kaplanović, Nikola Čvorović, Marko Gudurić, Dragan Apić, Dejan Davidovac, Stefan Lazarević, Ognjen Dobrić i Milutin Đukanović.\nPozitivnu atomsferu je dodatno podigla i poseta Zvezdinih reprezentativaca. Naime, slobodan dan pred nastavak priprema selekcije Srbije za Evropsko prvenstvo Luka Mitrović, Nemanja Dangubić i tim menadžer Nebojša Ilić iskoristili su da posete saigrače i jave se treneru Radonjiću.\nKošarkaši Zvezde obavili su danas sve neophodne lekarske preglede i medicinska ispitivanja.


Gudeljević na svjetskoj UNESCO konferenciji: Kultura u BiH pretrpjela veliku štetu zbog pandemije – Haber.ba\nGudeljević na svjetskoj UNESCO konferenciji: Kultura u BiH pretrpjela veliku štetu zbog pandemije\n– Do danas, na državnoj razini nisu poduzete mjere za oblast kulture niti je još uvijek uspostavljen poseban fond za ublažavanje efekata COVID-19, rekla bh. ministrica civilnih poslova\nUNESCO - Buka.com\nU organizaciji UNESCO-a danas je održana videokonferencija ministara kulture iz cijelog svijeta na kojoj su učestvovala 122 ministra. Ankica Gudeljević, ministrica civilnih poslova BiH, je, između ostalog, istakla da je kultura u BiH kao i u drugim državama pretrpjela veliku štetu, prenosi Anadolu Agency (AA).\n“Teško je u ovom trenutku napraviti preciznu procjenu, ali činjenica da su sve redovite kulturne aktivnosti prekinute već dovoljno govori o šteti koju trpimo. Danas su naše galerije, kazališta i koncertne dvorane u virtualnom svijetu jedne univerzalne komunikativne zajednice koja se nalazi izvan okvira svake galerije i svake kazališne dvorane. Koliko je važno što danas gledamo snimke predstava bh. kazališta toliko brine saznanje da su institucije kulture ostale bez redovitih prihoda na dnevnoj razini”, naglasila je Gudeljević.\nOdgovarajući na pitanje kako obnoviti kulturu, ministrica je istakla da je BiH decentralizirana država što će, kada pandemija završi biti dodatan problem za obnovu kulture, jer se odluke o ulaganju u kulturu donose na nekoliko sasvim različitih nivoa uz uvjerenje da će svi, ma koliko imali podijeljenu vlast i različite političke poglede imati jedinstven cilj, a to je pomoći kulturi i kulturnom blagu BiH.\n“Do danas, na državnoj razini nisu poduzete mjere za oblast kulture niti je još uvijek uspostavljen poseban fond za ublažavanje efekata COVID-19. Veliki problem predstavlja i činjenica da na državnoj razini još uvijek nije usvojen budžet za 2020. godinu. Nema redovitih natječaja za kulturu, a koji uobičajeno osnažuju i ohrabruju kulturne djelatnike i institucije kulture da stvaraju”, pojasnila je Gudeljević\nNo, uprkos svim problemima, BiH je kulturom bogata zemlja.\n“U protekla dva mjeseca smo neke od naših bogatstava prijavili za UNESCO liste kulturnog blaga. Na tim prijavama se nalazi kultura iz svih dijelova BiH što nam daje nadu i vjeru da ćemo i kada prođe ovaj težak period brzo pronaći mehanizme da pomognemo našoj kulturi, našim kulturnim djelatnicima i svim žiteljima BiH”, optimista je Gudeljević.\nMinistrica je naglasila da se u saradnji s UNESCO-m provodi istraživanje o utjecaju pandemije na institucije kulture u BiH. Svim institucijama kulture u BiH je distribuisan poziv za projekte koje je otvorio UNESCO. Sve institucije kulture u BiH će 15. maja organizovati svoje aktivnosti online na interaktivnoj mapi ICOM-a.\nNa kraju izlaganja Gudeljević je istakla da je BiH zemlja čiji žitelji znaju da se nasmiju kada su u nevolji, koji mogu da skupe snagu u nevolji, i koji iz nevolje izađu hrabriji razmišljanjem i voljom da ponovno grade porušeno.\nTeme:Ankica Gudeljević, BiH, izdvojeno, kultura, pandemija, štete, UNESCO, videokonferencija


Blog Archives - Najbolji početak vašeg putovanja\nNajbolji početak vašeg putovanja\nKako čekirati avio kartu?\nDa li svako može da čekira avio kartu?\nIako je to vrlo jednostavan način da se putnik registruje, ipak za jedan deo putnika to predstavlja problem da li iz tehničkog razloga ili nesigurnosti šta treba da unese. Ova opcija, koju uglavnom imaju sve avio-kompanije, svakom putniku štedi vreme i novac koji će morati da plati aerodromu, ukoliko se nije čekirao preko interneta i pritom odštampao svoju kartu.\nNakon čekiranja karte\nPutnici koji su izvršili prijavu na let putem interneta dužni su da pokažu na aerodromu odštampanu kartu za ukrcavanje u avion (u boji ili crno belu) ili kartu u pdf formatu ili aplikaciji. Neophodno je da barkod odštampan na karti za ukrcavanje bude vidljiv, jasan i neoštećen. Svaka pojedinačna karta za ukrcavanje mora da bude odštampana na odvojenim stranicama formata A4. U slučaju da ste pri kupovini avio-karte odabrali registraciju putem interneta, a niste to na vreme uradili i nemate odštampanu kartu, po pravilima odabrane avio-kompanije biće Vam dodatno naplaćena registracija putnika na aerodromu.\nNa nekim aerodromima postoji mogućnost mobilne avio karte koju dobijate prilikom čekiranja u aplikaciji avio kompanije i čuvate je u svom mobilnom telefonu. Ovo opciju nemaju svi aerodromi pa je potrebno proveriti pre odlaska na aerodom da li aerodrom prihvata mobilnu avio kartu.\nUkoliko imate prtljag koji se predaje na let, potrebno je predati ga na šalteru za čekiranje pri čemu se daju na uvid odštampani kupon za ukrcavanje, pdf format karte ili mobilnu kartu i validan lični dokument. Šalteri se otvaraju 120 minuta pre poletanja aviona i zatvaraju 30 minuta pre planiranog poletanja aviona. Ukoliko putnik poseduje samo ručni prtljag ili putuje bez prtljaga može odmah da pristupi šalteru za pristupnu kontrolu.


Klinton je odlučila da napusti mjesto u Senatu i prihvati posao državnog sekretara SAD u novoj administraciji Baraka Obame, koji ju je porazio u trci za kandidata Demokratske partije na nedavno završenim predsjedničkim izborima.\n"Ona je spremna", rekao je jedan od izvora za Njujork tajms.\nOn je dodao da je Klinton donijela odluku da postane državni sekretar nakon dodatnih razgovora sa Obamom o njenoj ulozi šefa američke diplomatije i njegovim planovima u vezi sa spoljnom politikom.\nIzvor iz Demokratske stranke rekao je da bi Klinton na tu funkciju trebalo da bude imenovana, ali da se zvanično saopštenje očekuje 27. novembra, poslije praznika Dana zahvalnosti. Obama je obećao da će novi državni sekretar, predstavljati "svježu perspektiv\_" u odnosima SAD sa ostalim članicama međunarodne zajednice.\nNovi američki predsjednik, koji preuzima dužnost od Džordža Buša 20. januara, ranije je kritikovao republikansku administraciju za umanivanje američkog ugleda u svijetu. Visoki predstavnik Evropske unije za spoljnu politiku i bezbjednost Havijer Solana, koji se nalazi u posjeti SAD, podržao je izbor Klinton za šefa američke diplomatije i rekao da će ona biti dobro primljena u Evropi, prenose agencije.\nDodik: 'Goodbye BiH, welcome RS exit'


Kurti: Tim za pregovore sa Beogradom nije prioritet - Sputnjik Srbija\n13:15 13 Jun 2021\nKurti: Tim za pregovore sa Beogradom nije prioritet\n07:40 16.02.2021 Preuzmite kraći link\nLider pokreta Samoopredeljenje Aljbin Kurti izjavio je da formiranje tima za nastavak pregovora sa Beogradom neće biti među njegovim prioritetima ako nakon pobede te stranke na izborima na Kosovu obezbedi dovoljno glasova da postane novi premijer.\n„Da bismo nastavili dalje moramo da uspostavimo jasne principe dijaloga i iskren i ozbiljan pristup tako što će Kosovo i Srbija jasno međusobno jedno drugom preneti svoje zahteve“, rekao je Kurti u intervjuu za Asošijejted pres, preneo je Tanjug.\nKurti je rekao da će kao premijer snažno raditi na tome da tzv. Kosovo postane članica Evropske unije, ali je takođe pozvao taj blok da pruži paket ekonomske pomoći kako bi olakšao put ka članstvu zemljama Zapadnog Balkana.\nAmerička agencija podseća da su visoki komesar EU za spoljnu politiku i bezbednost Žozep Borelj i visoki komesar za proširenje Oliver Varhelji pozvali Prištinu da brzo formira novi parlament i vladu, izabere predsednika i ostvari napredak u reformama, obećavši stalnu pomoć Brisela.\npregovori Beograda i Prištine, Aljbin Kurti


Deveta sednica predsedništva VNS\nDeveta sednica predsedništva VNS\nNa sednici predsedništva Vlaške Narodne Stranke u Negotinu dana 29.01.2017 godine razmatrana je podrška kandidatu za predsednika republike na predstojećim predsedničkim izborima u Srbiji.\nNakon usvajanja tačaka dnevnog reda, vođena je debata o predstojećim predsedničkim izborima. Doneta je odluka da se podrži opozicioni kandidat Vuk Jeremić. Razlozi podrške opoziciji su pre svega loše sveukupno stanje u društvu prouzrokovano katastrofalnom politikom aktuelne vlasti.\nAktuelna vlast, po proceni većine članova predsedništva VNS, pokazuje nekompetentnost i nesposobnost, ali i promišljeno uništavanje srpskog društva radi zaštite ličnih interesa pojedinaca a na štetu državnih interesa Srbije i srpskih građana. Loša situacija u društvu nepovoljno utiče i na položaj vlaške zajednice. Vlast pod kontrolom SNS-a, Tomislava Nikolića i Aleksandra Vučića ništa nije uradila na poboljšanju položaja manjinskih zajednica. Zbog toga trpe, osim manjinskih zajednica i zemlja u celini. Stoga se Srbija u svetu neprekidno nalazi pod kritikama u oblastima ljudskih prava, vladavini prava, sprečavanja diskriminacije, i slobode medija. Osim toga, u pogledu vlaške zajednice, aktuelni predsednik Srbije, Tomislav Nikolić, svojim izjavama i postupcima naneo je štetu vlaškoj manjini i podržavao procese koji su u suprotnosti sa interesima kako vlaške zajednice tako i Srbije vezano za oblast za manjinskih prava.\nVlaška zajednica deli zajedničke interese svih građana Srbije u potrebi stvaranja jednog demokratskog i uređenog društva, za šta aktuelna vlast nije sposobna, niti ima namere. Zato je predsedništvo VNS-a odlučilo da podrži kandidata opozicije Vuka Jeremića kao osobu od moralnog integriteta, sa dovoljnim profesionalnim i političkim iskustvom potrebnim za određivanje smernica u rešavanju komplikovanih problema srpskog društva a samim tim i vlaške zajednice.\nOvom prilikom doneta je i odluka da VNS učestvuje na lokalnim izborima u Zaječaru. U sklopu priprema za ove izbore, rukovodstvo VNS je analiziralo potrebne korake u cilju priprema za predizbornu kampanju i izborni proces. Takođe su inicirani razgovori sa političkim činiocima u opštini Zaječar radi pregovora o eventualnoj političkoj saradnji i koalicijama.\nPredsedništvo Vlaške Narodne Stranke, Negotin 29.01.2017


Sutra nastavak pregovora EU i Velike Britanije o trgovinskom sporazumu - Svet - Dnevni list Danas\nPočetna » Svet » Sutra nastavak pregovora EU i Velike Britanije o trgovinskom sporazumu\nBritanski premijer Boris Džonson i predsednica Evropske komisije Ursula fon der Lajen naveli su večeras u zajedničkoj izjavi posle razgovora da pregovarački timovi treba da preduzmu „dodatne napore“ da procene da li „značajne razlike“ mogu da budu prevaziđene.\nPregovori će biti nastavljeni sutra u Briselu, a Džonson i Fon der Lajen ponovo će razgovarati u ponedeljak ujutru.\nNjih dvoje su večeras razgovarali telefonom posle jednodnevne pauze koju su pregovarači odredili jer posle intenzivnih razgovora i dalje postoje „značajna razmimoilaženja“ u vezi s pitanjima oko kojih mesecima nema saglasnosti.\nKljučne prepreke postizanju sporazuma su razlike oko prava na ribolov, „ravnopravnih uslova“ na tržištu koja se tiču standarda za izvoz u EU koje Britanci treba da ispune i oko načina rešavanja budućih sporova.\nTo su ključna pitanja za EU koja strahuje da će Britanci smanjiti standarde zaštite životne standarde i upumpavati državni novac u svoje industrije, čime bi postali ekonomski rival Uniji u njenoj neposrednoj blizini.\nPregovori ulaze u kritičnu fazu jer se 31. decembra završava takozvani tranzicioni period posle Bregzita.\nIako bi obe strane osetile posledice, Velika Britanija bi bila mnogo teže pogodjena pošto sa EU obavlja gotovo polovinu trgovinske razmene.\nBoris DžonsonEvropska unijaPregovoriBeograd


Evropska komisija će strategiju objaviti u utorak.\nU najnovijoj verziji ovog dokumenta se upozorava da postoji "ekstenzivno političko miješanje u medije i kontrola nad njima".\n"EU ne može i neće uvesti bilateralne sporove", poručuje se u tekstu Strategije.\nKada su u pitanju nerješeni granični sporovi između ovih zemalja, Evropska komsija smatra da bi strane trebale da ih "bezuslovno podnesu na obavezujuću, konačnu arbitražu", kao što je Međunarodni sud pravde.\nCrna Gora i Srbija se i dalje identifikuju kao lideri u regionu, te njihov prijem u EU se predviđa do kraja 2025. godine, s time što bi pristupni pregovori bili završeni 2023. godine.\nIste godine, kada lideri u regionu zaključuju pregovore, predviđa se početak procesa sa Bosnom i Hercegovinom.\nKraj 2019. godine je rok kada bi Srbija i Kosovo trebale da postignu sporazum o sveobuhvatnoj normalizaciji odnosa.


Mekalister poziva EU da više pomogne Zapadnom Balkanu – Bankar.me\nMarch 25, 2020 MAKRO, REGION, SVE VIJESTI Leave a comment\n“Moramo da preduzmemo neophodne dodatne mjere da ojačamo javne zdravstvene sisteme i ublažimo socio-ekonomski uticaj krize zbog COVID-19 na Zapadnom Balkanu”, istakao je Mekalister u saopštenju.\nMekalister je takođe u ime, Spoljnopolitičkog odbora EP, pozdravio odluku članica EU da se otvore pregovori o pristupanju sa Sjevernom Makedonijom i Albanijom.\n“EU je usred krize prevazišla podjele i pokazala istinsku solidarnost sa našim prijateljima i partnerima. Pozdravljam zakašnjelu odluku da se otvore pristupni pregovori sa Albanijom i Sjevernom Makedonijom žaleći što smo do sada čekali na taj važan korak”, rekao je Mekalister.\nEP je nakon što se Evropski savjet u oktobru nije dogovorio o otvaranju pregovora sa dvije balkanske zemlje odgovorio rezolucijom u kojoj je izrazio razočaranje i naglasio da su obje zemlje ispunile uslove za početak pregovora o članstvu.\nŠef Spoljnopolitičkog odbora EP ocijenio je u saopštenju i da je sada vrijeme da se nastavi zajednički rad u sklopu unaprijeđene metodolgije proširenja i da se zajedno ide ka “širem cilju evrointegracija- obezbjeđenju mira, stabilnosti, solidarnosti i slobode u Evropi”.\n“EU takođe mora da obezbijedi odgovarajuću, fleksibilnu i efikasnu podršku u okviru Instrumenta za pretpristupnu pomoć (IPA)”, istakao je Mekalister, njemački evroposlanik iz grupe Evropska narodna partija.\nOdluku ministara evropskih poslova o otvaranju pristupnih pregovora sa dvije balkanke zemlje sjutra treba da potvrde i šefovi država ili vlada EU.\nPOJMOVIFond za zapadni Balkan zapadni balkan - eu\nPrevious IRF primio 200 zahtjeva za stopiranje otplate kredita\nSljedeći Njemačka ekonomija u najgorem stanju od 1990.